text:
Hopi tabata e señalnan durante e último dékadanan ku nos no tabata riba e bon kaminda. A tuma un virus 10,000 bia mas chikí ku 1 milimeter pa eksponé e bèrdat.
Covid 19 a rekordá nos ku tur kos den universo ta interkonektá i ku prinsipalmente hende mester bolbe siña trata tur organismo i nos sistema ekológiko ku rèspèt. Segun Nashonnan Uní 75% di tur malesa di infekshon nobo serka hende ta bin di animal. Esaki pasombra nos a destruí i polushoná nan habitat natural lokual a trese kontakto apnormal entre hende i animal. Ademas nos apetito pa karni eksótiko i sistema di agrikultura i krio ta empeorá e situashon.
E virus a rekordá nos ku malesa semper ta afektá esnan débil desproporshonalmente debí na mal repartishon di bienes, falta di oportunidat igual pa tur hende i predisposishon desigual pa malesanan kousá pa falta di higiena, konsumo no-balansá i falta di moveshon físiko.
E generashon di awe ku a kere ku mundu ta kuminsá i kaba ku e teknologia digital ku mi generashon a krea, ta realisá ku bida no ta konsistí di un pantaya sino prinsipalmente di kontakto interpersonal i “engagement” komunitario.
I den nos konteksto spesífiko, covid 19 ta un spil ku ta mustra ku ketu bai nos ta biba riba nos forsa, ku nos tin un aparato di ámptenar muchu grandi, ku nos no ta produktivo. Tambe e a eksponé ku e enemigu mas grandi di nos outonomia ta nos mes i no Hulanda. Ainda nos ta vota pa esnan ku ta kriminal, inkapas i korupto, djis chèk e kantidat sin presedente di hende di sektor públiko ku a pasa den man di hustisia. Dos biaha den ménos ku 10 aña nos ta bou di supervishon finansiero i awe nos banko sentral -ántes un baranka di stabilidat- ta práktikamente bou di kuratela.
Pero ketu bai sierto sindikatonan ta pegá den e era di eksihí derechi sin papia di nos debernan, fleksibilidat di labor i produktividat. Ta bisto ku enbes di tuma desishon pa nos para fuerte riba nos pianan, nos ta preferá di ta populista i primintí pueblo ku “no ta bin medida”. P’esei e lei pa trese regla den empresanan di estado no a keda publiká. P’esei nunka a traha riba kordinashon di maneho den nos union monetario, no a prekupá ku reglanan internashonal lokual tin nos sin por sera un tratado komersial. P’esei e proyekto di centrale huisvesting pa e aparato públiko, kreashon di Nieuwe Belasting Organisatie a bai den lachi.
Nos ta mira ku hende no ta kere den e bosnan di outoridat mas i ta preferá un kultura di redu i ta krea nan mes mundu di teoria di konspirashon enbes di konfia den siensia. Esnan ku mester ta e guia di moralidat, esta religiosonan, ta mas prekupá ku plaka, kon ta demonisá e grupo ku ta preferá e mesun sekso, i tapa barbaridatnan seksual kriminal di nan miembronan.
Komo un Gomista mi ta kere fielmente ku nos outonomia interno na 1951 tabata e promé parti di nos emansipashon polítiko i ku mester a traha pa e di dos parti. Nos, nos tur, a demostrá ku nos no a komprondé e esensia di outonomia pa kua Dòktor da Costa Gomez a lucha ku konvikshon: karga responsabilidat, traha konhuntamente ku otro nashonnan pa proveé den e nesesidatnan primordial di nos pueblo, esta seguridat, órden, bienestar ekonómiko i hustisia. Mi no sa presisamente na ki momentu, pero e prinsipionan di outonomia a kai den otro.
Covid 19 no a kousa e situashon ku nos ta aden, pero a eksponé nos debilidatnan i nos realidat. E virus sigur a kambiami. Esaki ta un paso importante i mi no tin bergwensa pa atmití esei. Ban spera Shon Corona ta kombensé hopi di nos pa kolektivamente bòltu e rumbo di nos pais i nos mundu.
Willemstad, Kòrsou


c: text/html

text:
Pago periodico (Uitkeringen)
-
Ayudo Social (Bijstand)
Tur hende por haya nan mes confronta cu problema financiero di tal manera cu nan no por provee mas den mantene nan mes of nan famia. Si bo no ta alcansa pa mantene bo mes y bo famia, bo por bin na remarca pa haya ayudo social. Ta fiha e suma di bijstand segun circunstancia di esun cu ta haci e peticion y su famia.
Mas informacion no ta disponibel ainda.
-
Pensioen di behes (AOV)
Tardi of tempran tempo ta yega cu mester confronta e hecho cu edad a subi y cu mester sosega curpa un poco. Esaki ta nifica cu kier stop di traha of pa motibo di edad no por traha mas. Pero stop di traha ta nifica cu lo no tin entrada mas. Pa compensa e perdida di entrada aki tin un pensioen di behes di gobierno.
-
Pensioen di viudo(a) y huerfano (AWW)
Ta di lamenta, cu ora bo casa fayese, esaki no solamente ta trece tristeza cun’e pero tambe consecuencianan financiero grandi pa bo y pa bo famia. Pa por compensa e consecuencianan financiero aki, tin na Aruba un pensioen di viuda (o) y huerfano.

robotstxt: allowed

filter: keep


text:
Un partido polítiko Hulandes aña pasá a opiná ku Kòrsou mester por bira independiente sin konsultá pueblo. Tin grupo den nos komunidat ku ke un referèndum riba nos status estatal pasombra segun nan e refèndum di 2009 (den kua e opshon ‘si’ a gana) no tabata limpi. Polítikonan ta kulpa Hulanda pa e mal maneho di nos isla i ta bende e idea emoshonal ku Hulanda ta e enemigu i ku independensia ta nos salvashon. Di otro banda, den relativo silensio, algun ta traha pa Kòrsou bira un provinsia i/o un teritorio ultramar, UPG.
Ku tur e papiamentu tokante di kambio di struktura i referèndum, ta inkomprendibel ku tiki hende ta prekupá ku nos no tin lei di referèndum pa atendé ku esensia di e asuntu aki. Ken ta determiná ku lo tin referèndum? Gobièrnu, Parlamento òf un petishon di suidadanonan? E resultado di un referèndum lo ta un konseho òf un mandato? Kua ta e mínimo di voto bálido pa un referèndum ta legítimo? E porsentahe nesesario pa un kambio estatal mester ta 50% òf 66% òf 75%? E porsentahe ta kambia dependé e tema di referèndum? Ta laga hende di 16 aña tambe partisipá. Personanan sin nashonalidat Hulandes pero ku un kantidat di aña legalmente residensiá aki por partisipá?
Nos ‘track record’ ku asuntunan ku pa lei no ta bon reglá ta papia pa su mes. Nos a mira resientemente kon ta hasi maluso di falta di lei òf burakunan den lei pa burla di nos fundeshinan demokrátiko. E último kos ku nos mester ke ta un referèndum estilo parotin riba un asuntu asina importante manera kambio konstitushonal. E pregunta pues ta keda: Kiko nos ta warda pa bin ku un lei di referèndum? Despues ku anunsiá ku ta bin un referèndum?
Willemstad, Kòrsou


text:
BONEIRU.
ULTIMO ORA:
HILDEGARD BUITINK NO TA SIGI MAS KOMO HEFE.
Riba 10-10-2015 Kuerpo Polisial Hulanda Karibense ta selebrá su promé lustro. Despues di sinku aña di eksistensia ta un bon momentu pa wak bek i alabes un bon momentu pa fiha bista riba futuro. Den e aña tras di lomba vários evaluashon a tuma lugá, dirigí tantu riba spesífikamente e organisashon di polis mes komo Hulanda Karibense en general. E resultadonan di e evaluashonnan aki, mester keda prosesá pa asina sigui duna forma na e kuerpo di polis.
Entretantu ya a kuminsá ku algun desaroyo; e kuerpo tin un vishon pa futuro nobo yamá ‘e básiko na òrdu i a entregá esaki na e atministradó di kuerpo polisial i lo desaroyá esaki den un trayekto di desaroyo pa kuerpo.
E tema sentral di e plannan aki ta pa e tres islanan, esta Boneiru, Saba i Sint-Eustatius,funshoná komo un kuerpo ku un vishon i identidat komun pa asina mehorá siguridat i forma di biba.E koperashon eksistente ku e otro paisnan di teritorio karibense i Nederlandse Nationale Politie lo keda fortifiká den e kuadro aki.
E komienso di e trayekto di desaroyo aki pa polis a inisiá riba 10-10-2015. E trayekto aki ku lo dura kuater aña, lo enfatisá na promé lugá riba kontinuashon di e desaroyo den e organisashon i riba kresementu di maneho di e organisashon i tur empleado, tantu riba nivel profeshonal komo personal.
Elaborashon di e vishon i plannan di maneho nobo aki ta eksigí hopi energia, atenshon i kompromiso di maneho i personal di e kuerpo di polis. Kontinuidat i guia ta di gran importansia den esaki. E hefe aktual di polis, konsiderando entre otro e posibilidatnan limitá di prolongashon i situashon personal, no por duna e kontinuidat pa e kuater añanan binidero.
Pa e motibu aki, den estrecho elaborashon ku atministradó di kuerpo polisial, ela disidí di no bai pa un segundo tèrmino. Esaki ta nifiká konkretamente ku mas pronto posibel, gezaghèbernan i fiskal mayó di Hulanda Karibense lo bai selektá un remplasante, na kua dia promé di mart 2016 lo pasa e kuerpo over di forma ofisial. Durante e periodo promé ku e fecha aki, e hefe di polis aktual lo sigui atendé ku asuntunan andando i lo sòru pa e hefe di polis nobo keda introdusí den e trabou i e area di Karibe.
E atministradó di kuerpo polisial tin apresio pa e gran empeño di señora Buitink pa Kuerpo Polisial Hulanda Karibense.
FUENTE: HUSTISIA/ AIMED AYUBI.
NOTISIA KU BO POR KONFIA.


text:
WILLEMSTAD — Den kuadro di nan kontribushon pa un bon desarojo di hubentut di Korsou, Port Capitan di e barku Freewinds Ken Webber a hasi entrega di algun buki edukativo na presidente di klup di atletismo – Auto City Trupial Ruthel Martina pa reprarti bou di nan miembronan. Ja e organisashon di Trupial – Auto City a disfurta di e temanen den e buki riba un CD na ingles. Awor a saka e boki “E Kaminda pa Felisidat” na papiementu.
E video a wordu trata na un kampamentu di entrenamentu ku Trupial tabatin na anja 2015, ku ta traha diferente tema ku e hoben i adulto mester sa pa tin un miho bida. Sigun Ruthel a kompronde ku polis Colombiano tin un aporte grandi den realisashon di e boki aki, kual a wordu usa den diferete bario na Colombia. Por bisa ku e barionan aki a bira hopi mas trankil ku menos violensia bou di e hubentut. Ruthsel Martina ta rekomenda tur organisashon di Korsou pa aseka Freewinds (tan ten tin na stok) pa risibi gratis algun di e boki aki i tratanan bou di boso miembronan. Direktiva, miembronan i nan mayornan ta gradisi Freewinds pa e bunita gesto aki.


text:
MERKA — Manera ta konosí despues di e Klásiko Mundial di Beisbòl e picher yu di Kòrsou Jair Jurrjens a yega na un akuerdo ku e ekipo di Los Angeles Dodgers. E picher di 31 aña tabata agente liber i a hasi uso di e Klásiko di Beisbòl pa pone su nòmber bek riba mapa di ekiponan Amerikano.
For di promé ku e Klásiko Jurrjens tabata tin interes di algun ekipo. Kansas City Royals tabata un di e ekiponan kaminda e picher yu di Korsou a tira pa su skoutnan. Sin embargo, nada no a sali for di e oportunidat aki. Tabata despues di e Klásiko di Beisbòl ku Jurrjens a sinta ku Los Angeles Dodgers i a yega na un akuerdo ku nan.
Ofisialmente Jair a keda pone riba e roster di Oklahoma City Dodgers. Esaki ta e ekipo di tripel A di e organisashon di Dodgers.
Peloteronan profeshonal ayera:
- Segun informashonnan, Didi Gregorius a kuminsá tira bek. Aktualmente e pelotero di New York Yankees ta riba lista di hungadó inkapasitá pa 10 dia bayendo bek na 30 di mart. Didi e leshoná den un partido di fogeo kontra Arizona Diamondbacks den luna di mart último durante di e Klásiko Mundial di Beisbòl.
- Andrelton Simmons a bai di 4-1 ku dos kareda a anotá pa Los Angeles Angels den Liga Grandi. Simmons tin un promedio di .286.
- Wladimir Balentien a bai di 2-1 ku su promé honron di temporada i un base por bola. Balentien a keda ekspulsá for di e partido aki despues di un forsageo. E pelotero di Kòrsou a keda multa na un suma di 200,000 Yen ($1800). Sin emabrgo e no a risibí suspenshon.


text:
Como famia y yiunan di e fayecido, nos ta haya ta importante pa rectifica loke enberdad a sosode dialuna anochi na Sero Pita. Mirando cu diferente medianan di prensa a pone nan version. Awe nos como famia di e fayecido y cu tabata presente na e suceso kier a aclaria loke ta ser specula of/y bisa cu no ta cuadra cu e berdad.
Loke a pasa ta lo siguiente :
Pa mas o menos 10:00 pm nos a yama polis pa asistencia pa papia cu nos tata cu tabata bou di influencia di alcohol. E yamada tabata pa please bin Sero Pita paso nos tata tabata fastioso y birando agresivo verbalmente na cas. Niun momento nos tata tabata destruyendo cosnan den cas manera vocero policial a duna di conoce den su entrevista.
Pa mas o menos 10:10 pm polisnan a presenta na nos cas, pa ser exacto 2 unidad di polis cual 4 polis a yega hunto (1 patruya di auto y 1 dog catcher)
E polisnan a drenta nos cas for di porta di sala, den sala nan a topa cu nos mama sinta, nos mama a cana bay cu e polisnan patras den porch area unda cu nan camber ta situa. Nos tata tabata den camber na e momento ey ta wak TV.
E 3 polis a drenta den camber, 1 a keda para na e porta. Nan a pidi nos tata pa lanta for di cama pa nan papia pafo. Wilson a puntranan: Kico boso ta haci kiden? E 3 polisnan a keda insisti pa e lanta pa nan bay papia pafo cu Wilson. Wilson finalmente a lanta foi cama y e polisnan a sali for di e camber pa atende cu Wilson.
Na niun momento Wilson no a sali foi e camber y stap pafor den e area di porch. Tur e momento el a keda para na su porta di camber. Polisnan a pidie pa bira pa nan bay cune warda. Eynan Wilson a nenga rotundamente y a bisa cu e no lo bira pa nan bay cu ne. Finalmente despues cu polisnan a keda insisti, Wilson a bisa nan di warda un rato pa e bisti su tshirt. Eynan ta na unda cu di biaha un di e polisnan a grite y bise: ‘NO’ bo ta keda eynan. Pero toch, como Wilson tabata para den su porta di camber, el a bira y cera e porta di biaha. Bandi e porta paden e tabatin e boter di Old Parr cu e tabata bebiendo di tempran. Ora cu el a sinti e polisnan ta bati y pusha na e porta pa drenta e camber pa sake afor ta caminda cu Wilson a kibra e boter y a keda cu e pida di e boca di e boter kibra den su man. Para dilanti su porta di camber pa ser exacto 10:14 pm 5 tiro a sali tras di otro sin ningun advertencia y sin ningun palabra cu polis por a dirigi na dje! Pues niun momento Wilson haya chens pa ataca e polisnan manera vocero policial a indica.
E tironan cu a cai tabata di 2 diferente polis, di e 5 tironan e resultado tabata fatal hasta mortal, di su bariga bin ariba. Tur esaki a sosode den presencia di su 2 yiunan y casa cu tambe por a wordo alcansa.
Na mes un momento cu Wilson a wordo tira el a cai abou. Eynan ta momento cu un yiu homber a grita e polis: Kico bo ta haci, dicon bo ta tire? E yiu homber a mishi cu schouder di e polis pe stop di tira!
Eynan e polis a punta e pistol riba e yiu homber tambe, na direccion di su bariga. E polis tabata tembla y e tabata hopi spanta. Sin sa kico pa haci. E yiunan a cuminsa grita pa yama ambulans.
E polisnan presente no a yama ambulance prome pero mas bien nan a yama pidi refuerso! Niun momento nan no a core pidi pa ambulance manera vocero policial a menciona den su entrevista na e lugar di e suceso.
Como un ciudadano di nos isla Aruba como famia nos a compara e cuerpo di antes cu e cuerpo di awo. Tin un difirencia! Hasta den e comunidad di antes cu esun di awo.
– Na ki momento un Polis ta yega na e derecho pa kita un ser humano su bida? Ki ora si?Ki ora no?
– Despues di 4 dia ainda nos como famia no tin contesta na nos preguntanan haci!
– Ki dia nos lo tende y of lesa e declaracionnan haci door di e polis nan?
– Ainda nos como famia no por dispidi di nos tata pa asina e por bay sosega na paz.
– Kico ta ser haci pa un departamento asina importante di nos Isla Aruba y cu unda e pueblo ta depende completamente di un cuerpo policial pa para banda di e pueblo pa defende, cuida y protega nos den cualkier situacion. Ora algo asina presenta na ki momento bo por uza bo arma di candela si e otro persona no tin igual? Nos tin un maneho y of structura cu ta bisa prome stap 1 despues stap 2 y si no logra stap 3 y tira? Nos famia ta desea un splicacion y un aclaracion riba e uzo di arma di candela disproporcional manera nan ta bisa pa nan defensa propio of ora nan sinti nan mes di a wordo ‘menasa’ pa nos tata!
– Ki dia nos lo haya husticia?
Famianan di e fayecido.


text:
Manera ta conoci, e resultado di eleccion di dia 22 di september 2017 a indica e deseo di pueblo pa un cambio completo den gobernacion y den e rumbo di nos pais. Pueblo a duna Partido MEP 9 asiento den Parlamento di Aruba. Pero tambe pueblo a indica cu e proximo gobierno lo ta uno di coalicion. Pa e motibo aki, Partido MEP, POR y RED, a dicidi pa hunto forma un gobierno stabiel y integro.
Como Formador di e proximo gobierno, sra Evelyn Wever-Croes ta informa cu e proceso di formacion di gobierno ta canando den bon pasonan. Ya caba e prome acuerdo, cu ta e Acuerdo di Formacion, a wordo firma pa tur tres partido y e siguiente acuerdo, e Acuerdo di Gobernacion, tambe lo wordo firma pronto.
Mientras e proceso di formacion di gobierno ta canando, nos lo defini tambe e ekipo cu ta bay Parlamento dia 27 di october. Awor aki ta e numbernan 1 te cu 9 ta poni pa MEP den Parlamento segun ley ta stipula. Esaki lo ta un formalidad mientras formacion di gobierno ta den proceso.
Manera cu nos caba cu formacion, algun lo move pa asumi otro posicionnan. Algun ta bira minister, otro ta bira consehero y of lo wordo ubica na unda miho nan por yuda den e proximo gobernacion. E ora lo atende tambe cu e palabracion di esun cu mas voto ta drenta Parlamento.
Tocante comentarionan cu ta aparece riba medionan social Sra Evelyn Wever-Croes ta bisa lo siguiente:” Mi ta pidi pueblo pa duna nos partido un espacio pa asina nos sigui cu e procedura pa yega na un bon gobierno pa Aruba cu por garantisa stabilidad pa 4 aña. den esaki nos lo sa di haci e miho reparticion posibel.”


text:
ORANJESTAD, Aruba: Post Aruba N.V. ta reconoce e añanan di servicio leal di Jareza Jacobs kende a cuminsa traha riba un 6 di augustus 2007, 10 aña pasa. El a cuminsa como loket medewekster y awo tin e funcion di Human Resources Assistant.
Jareza Jacobs ta un persona cu ta traha duro y corecto, cu caracter suave y trankilo. E tin hopi bon manera pa calma hende. Semper e t’ey pa scucha y duna conseho na esnan cu mester di esaki.
Durante e añanan aki a constata cu e tin un bon curason y e ta semper pendiente di tur trahado. Ademas di ta agradabel pa traha cun’e, Jareza Jacobs ta hopi amigabel.
Post Aruba N.V. ta expresa palabranan di pabien na Jareza Jacobs, kende pa basta aña a sa di traha di un manera leal y hopi dedica. Pabien y hopi exito den bo retonan pa futuro.
A funda e compania priva Post Aruba N.V. na aña 2005. Su oficina principal ta situa na J.E. Irausquin Plein # 9 na Oranjestad y tin 2 oficina adicional na Santa Cruz y San Nicolas. Ey ta ofrece tur tipo di servicio, for di manda un envelop, te na carga pisa. Post Aruba N.V. ta conta cu 111 empleado, cu diariamente ta yega na 42 mil adres situa tur rond di nos isla. Mas cu djis un servicio, e empleadonan atento ta percura pa tanto comunidad como sector comercial por comunica cu otro.
Pa mas informacion riba servicionan di Post Aruba N.V., bishita e website www.postaruba.com of check nan paginanan riba Facebook, cu ta Post Aruba N.V. y Aruba Stamps.


text:
Minister Plasterk resientemente a risibí preguntanan den Parlamento hulandes tokante Isla. Bosman (VVD) ta prekupá pa Isla. E no ke pa Hulanda tin ku paga pa e pipa di gas di Venesuela pa Kòrsou, si esaki realisá. Plasterk ta di akuerdo ku e punto di bista akí di Bosman. Aki por lesa su kontestanan:
antwoordopvragenbosmangaspijpislavenezuela11oktober2016.
Chèns ku Bosman ta bai hasi preguntanan parlamentario tokante e impakto shushou di Isla, na unda ta violá derecho humano severamente, ta mes grandi ku gai ta bai pone webu. Ai nò, ta otro miembro parlamentario ta forma moketa pa esaki. Por ehèmpel van Laar (PvdA). Su preguntanan di dos siman pasá tokante seramentu di Juan Pablo vsbo pa motibu di holó stinki tambe a wòrdu kontestá pa Plasterk. Den e preguntanan parlamentario akí (Kamervragen ) van Laar ta mustra riba e moshon di 10 februari 2016 kaminda Parlamento hulandes a konstatá violashon di derecho humano i mal maneho (pasobra no ta mantené palabrashonnan) i kaminda a disidí ku e emishon mester a baha supstanshalmente denter di tres luna. No a logra hasi esaki, manera seramentu fòrsá di Juan Pablo Duarte vsbo a mustra. Van Laar a atmití esaki tambe den e debate parlamentario di siman pasá. Pa motibu di flohera Plasterk no ke reakshoná riba mayoria di pregunta di van Laar. Tokante mantenshon di e moshon Plasterk ta skirbi:
,,Manera mi a duna Parlamento hulandes di konosé kaba, ta ora Kòrsou ta pidi, – basá riba e moshon konserní – mi ministerio entre otro lo asistí Kòrsou pa inspektá e refineria, bou di responsabilidat di e outoridatnan di Kòrsou. Basá riba e inspekshon akí, nos lo por disidí kua medida na término kòrtiku por tuma pa baha e emishon di Isla. Sin resultado di inspekshon no ta posibel pa tuma medida dirigí. E asistensha ta relashoná konkretamente ku hürmentu di ekspertisia eksterno di refinashon. E prosedura di kontratashon nesesario pa esei, ku a tuma lugá segun regla formal di kontratashon di Kòrsou, a kaba di sera i mientrastantu ya a duna òrdu pa e trabounan formalmente.
Preparashon i planifikashon di e inspekshon ta tumando lugá. Denter di algun luna, e resultadonan lo ta konosí. Banda di esei, si nan ke, nos ta ofresé asistensha riba tereno di modernisashon di lei i regulashon.”
Gobièrnu di Kòrsou ya a pidi apoyo pa modernisá lei i regulashon? Nò. Mientrastantu nos tin ku warda resultado di inspekshon. Antó? Mantenshon? Te dia di awe, niun gobièrnu di Kòrsou no a hasi esei, meskos ku dos siman pasá. Outoridat a duna siudadano i empresario konseho pa sera bentana i porta; anto Isla por a sigui gruña manera semper; habitantenan bou di huma ya ta paga e preis máksimo pa desenio bieu. Nò, Plasterk ta preferá saka un bolada. Tin mester di algu mas fuerte, es desir art. 43 (insiso 2) di Statüt di Reino Hulandes, pa pèrkurá ku ta bai lanta un servisio ambiental outónomo ku ta bai mantené di bèrdat, ku ta bai obligá Isla di usa kombustibel mas limpi. Djis un medida na plaso korto ku no tin mester di inspekshon p’e, ku ta baha e molèster sin ku Isla tin ku sera porta, ai nò, Plasterk sa esei dia bieu kaba. Lesa su kontesta aki: antwoordopvragenvanlaar10oktober2016.


text:
Dia 21 di April 2018, durante un Rueda di Prensa, Arubaanse Voetbal Bond a anuncia e delegacion cu lo representa Aruba na e Football for Friendship Children’s Social Program cu ta implementa pa Gazprom cu ta un compania na Russia cu ta wordo sosteni pa gobierno di Russia. E programa aki tin e sosten di FIFA, UEFA, Olympic y Paralympic Committee, diferente federacionan, atletanan famoso y miles di journalista di diferente parti di mundo. Football for Friendship Children’s Social Program tin su metanan, metanan pa desaroyo di futbol di mucha, promove deporte pa nos hobenan, pa hiba un bida saludabel y tambe pa promove tolerancia y respect pa otro cultura, pa un mente habri y amistad alrededor muchanan di diferente paisnan. E 9 key values di e programa ta;
Friendship, Equality, Fairness, Health, Peace, Devotion, Victory, Traditions y Honour.
Pa logra e metanan Gazprom ta organisa diferente iniciativa, ‘National and International Iniciatives’ involucrando muchanan den:
- International Children’s Forum;
- International Street Football Tournament;
- International Day of Football and Friendship
- International Children’s Press Center;
- Nine values Cup awarding ceremony.
E evento prinicipal ta ‘International Children’s Forum’, unda Gazprom tur aña ta invita masha hopi young football players di diferente paisnan y e Forum aki ta wordo cubri pa lidernan den media y reporteronan hoben cu lo forma parti di un International Children’s Press Center. Y pa esaki Gazprom ta invita Young Journalists di diferente paisnan pa forma parti di e media team di e Children’s Press Center.
E aña aki Arubaanse Voetbal Bond a haya e grato noticia cu Aruba a wordo invita pa forma parti di e programa aki y asina den un corto tempo nos a busca un Young Football Player y un Young Journalist y tambe 2 leader pa acompanjanan, un Coach y un Head of Delegation pa representa Aruba na e Football for Friendship Children’s Social Program cu su eventonan final cu ta e International Children’s Forum y e Football for Friendship World Championship cu ta tuma lugar na Moscow-Russia di 8 di Juni 2018 pa 15 di Juni 2018. AVB a forma e delegacion di Aruba cu ta consisti di Sra. Monique Ras (Hefe di delegacion), Sr. Edgar Erasmus (Coach), hoben Jahmani Eisden (Young Football Player) y hoben Sheqayli Ascencion (Young Journalist).
Den adición tur paisnan participante ta celebra International Day of Football and Friendship ariba e fecha 25 di April como parti di e programa, y Aruba tambe a organisa un evento pa celebra e dia aki, na Aruba nos a organisa un Penalty Shoot-Out cu nos futbolistnan hoben di clubnan miembro di Arubaanse Voetbal Bond. Gazprom a pidi tur pais pa traha un cobertura, un Press Release cu ta insera foto and video shooting y esaki nos ta presenta na Prensa di Aruba tambe. Arubaanse Voetbal Bond hunto cu e mayornan ta den ful preparacion guiando e delegacion, e dos hobenan Jahmani Eisden y Sheqayli Ascencion pa duna un tremendo presentacion na Moscow-Russia.y tambe nos hobenan ta haya media training di Press Advisors di e organisacion di Football for Friendship via conference call. Arubaanse Voetbal Bond ta hopi orguyoso di nos representantenan, nos Young Football Player Jahmani Eisden y nos Young Journalist Sheqayli Ascencion cu ya caba ta hayando complimentnan, comentarionan hopi positivo di parti Gazprom, e organisacion di Football for Friendship.


text:
Carlos Arroyo Nicky Jam y Jeon ta estrena “Morena”
Union ta hasi forsa y e colaboracion dinamicoaki entre Carlos Arroyo, Nicky Jam conhuntamente cu Jeon ta trece un tremendofuror cu hopi satisfaccion en conexion cu nan ultimo hit “Morena”.
Hopi medionan di comunicacion ta expresa cu e tema aki realmente ta uno excelente! E tema aki ta carga cu ritmonan urbanomodernisa y alabes cu ritmonan clasico di reggeaton. Por scucha con Jeon ta cantadiferente letra na Papiamento y e tema akiden su completacion con cu e Artistanan akita present’e ta fenomenal
Jeon a promete cu lo tin hopi mas nacaminda, pa cual e ta trahando hopi duru ribasu carera musical pa por logra esaki. Pa miraun hoben manera Jeon habriendo caminda pa oportunidad pa talentonan den Caribe ta locual ta apasiona Jeon masha.
E ta trese unorguyo hopi grandi pa henter Caribe pa pormira Jeon su logronan, y sin duda e ta ricibiun apoyo hopi grandi cu esaki.


text:
KRALENDIJK – Pa motibu di e tiki kasonan di COVID-19 na Boneiru, uso di test kubo mes por hasi no tin sentido na nos isla. Esaki departamento di Salubridat Públiko ta duna di konosé. Tèst kubo mes por hasi ta útilora un kaminda tin masha hopi infekshon. Den un situashon asina, por ehèmpelo rganisadó di un evento por skohe pa test ku hende nan mes por hasi, pa sa si ta konsehabel pa laga e aktividat sigui. E ora ei ta usa e tèstnan pa prepará un evento. Despues ku hende nan hasi tèst e aktividat por sigui.
Un test kubo mes por hasi ta algu di e momentu ei. Si e resultado ta negativo, esei ta bisa solamente algu di e dia ei, pero nada tokante e dianan despues. Den kaso di test kubo mes por hasi, por sosodé tambe ku e resultado ta negativo, miéntras tòg e persona ta infektá. Tin un riesgo na dje pues. Un hende ta pensa ku e ta seif, pero esei no ta asina. E persona ei por pega otronan. Ta sosodé tambe ku e resultado di tèst ta positivo, miéntras e persona no ta infektá. Den un kaso asina solamente un test apropiá por duna un resultado korekto.
Departamento di Salubridat Públiko ta konsehá hende nan ku ta hasi uso di e test kubo mes por hasi i a test positivo, pa mèldu nan mesna 0800 0800 pa hasi un tèst di PCR. E personan mester bai den isolashon te ora resultado di e tèst di PCR ta konosí.
Post Views:
4


text:
NewsRosario2019
Reunion di Hefe di Mission
Prome Reunion oficial di tur hefe di mission na Rosario
Prome Reunion oficial di tur hefe di mission na Rosario
Awe mainta trempan a tuma lugar e prome reunion oficial pa tur e hefenan di mission pa e Weganan di Playa Sur Americano.
E reunion a cuminsa cu un presentacion cortico di e Weganan, tambe a papia di e dianan importante y na final a duna un splicacion di e diferente procesonan cu lo tuma lugar e sigiente dianan.
Dia 13 lo start cu un asamblea extra ordinario di Odesur. Dia 14 mainta lo tin e ceremonia di bienvenida y despues anochi lo tuma lugar e Ceremonia di Apertura di e Weganan Sur Americano di Playa di Rosario 2019.
E apertura lo tuma lugar Monumento Nacional de Bandera.
Un total di 15mil alumno lo bai presencia e Weganan y mas di 3000 voluntario lo tey presente pa asina juda e diferente delegacionan.
Awe ta e prome dia di training pa e atletanan di Beach Volleyball di Aruba.
Competencia nan mes lo cuminsa dia 14 proximo.


text:
KRALENDIJK – Ounke Boneiru no tin kaso di corona aktivo, a menta e isla sí den e último debate di corona di Tweede Kamer. A aseptá un moshon di D66 pa hasi tèst di corona obligatorio pa biahero pa Boneiru.
Un hende ku ta aploudí e moshon aki ta Maarten Cuppen di Huisatstlab, un laboratorio na Hulanda. “Keda sin tèst obligatoriamente promé ku bai fo’i tera, mi no ta komprondé nada di esaki. Ku tur e konosementu ku mi a akumulá, mi ta kunsumí hopi.” Huisartslab ta tèst entre otro biahero di Corendon i TUI. Tòg tin bia e parti obligatorio sa faya den práktika.
23 yüli tabatin un pasahero kurasoleño infektá na bordo di un avion for di Hulanda pa Boneiru, kaminda e buelo a baha na Kòrsou tambe.
Di e 300 pasaheronan boso a tèst 112 hende djis promé ku salida; pakiko?
“E hendenan aki a hasi un tèst di hòrgel kaba i nan tabata negativo. Di repente e epidemiólogo Izzy Gerstenblut a eksihí e swab di nanishi i garganta i a menasá di manda e hendenan aki bèk ora di yegada si no hasi e tèst aki promé ku salida. TUI a haña pèrmit pa bai ku e hendenan aki si e resultadonan tabata konosí promé ku aterisahe na Kòrsou. Na Schiphol a mèldu algun hende ku no a tèst serka nos anteriormente, entre otro e mener aki. Tin notisia ku ta bisa ku el a hasi e tèst di hòrgel anteriormente kaba i ku e tabata negativo, pero esaki no ta bèrdat. A anunsiá e resultado 18.30 or ora di Hulanda. Nos no sa unda e avion tabata na e ora ei.
Ke men kon ku bai bini e mener aki lo a bula? No opstante e resultado?
“E konklushon ei ta korekto i esaki lo mester a sosodé hopi mas bia.”
Kuantu bia esaki sa sosodé? (Pasahero ku no a tèst)
Nos ta suponé ku esaki sa sosodé mas bia. Anteriormente nos a informá outoridatnan tokante e presensia di un otro persona ku a tèst positivo na Kòrsou. Nos no a duna e mener un dokumento di biahe. Dos dia despues el a bula bai kas tòg, nos no sa ku kua kompania.”
Kon boso a haña sa esaki?
“Mener a pidi e resultadonan di tèst na nivel di laboratorio. No ta duna esaki; e resultado ta: bo tin e òf bo no tin e”
Ta trata solamente di buelo ku ta bini aki, òf pa otro ruta tambe?
“Nos no sa kiko ta sosodé na otro ruta. Pero asina bo ta krea transporte di vírùs, no ta bèrdè? No solamente na Hulanda sino na e islanan tambe.”
Schiphol tin un kaya di tèst kaminda pasahero for di área di riesgo por tèst pero esaki no ta obligatorio. Esaki por bai bon segun bo?
“Si tèst i prosesá na e manera bon. Espesialmente si e tèst ta ménos invasivo (tèst di hòrgel na lugá di swab di nanishi i garganta) hende lo hasié mas lihé.”
Epidemiólogo Izzy Gerstenbluth den un spich riba vidio a duna e siguiente splikashon tokante e Yu di Kòrsou infektá: “E sensitividat di e tèst di hòrgel ta un tiki ménos. P’esei nos ta skohe pa e swab di nanishi i garganta. Den un pais kaminda e vírùs ta hopi plamá e dos tres hende ku bo no haña no ta importá tantu. Den nos situashon sí. Ora e kompania di aviashon a hasi esaki konosí, algun biahero a hasi e tèst di hòrgel kaba. Esaki tabata un kos di un bia pa nan. Por ta e mener no a hasi e tèst di hòrgel, pero loke ta importante ta ku el a tèst. A isol’é i a monitòr e hendenan rònt di dje. E daño a keda limitá.”
Mester di un kambio di lei
Komo munisipio ekstraordinario Boneiru, kontrali na Kòrsou, no por eksihí pa bishitante laga tèst nan mes, algu ku segun Rob Jetten i parlamentario Jan Paternotte (tur dos di D66) mester kambia. Mester di un kambio di lei pa obligá tèst di corona pa Boneiru. Aktualmente solamente un karentena obligatorio ta posibel via un lei di emergensia.


text:
Mirando ku Presidente di Parlamento no tin fin di yama reunion, frakshon di MFK den Parlamento ta pidi pa promé Minister pa e mes bin reunion den Parlamento
Mirando ku Presidente di Parlamento no tin fin di yama reunion, frakshon di MFK den Parlamento ta pidi pa promé Minister pa e mes bin reunion den Parlamento
WILLEMSTAD – Na momentu ku nos ta papia di demokrasia, esaki ta konta tantu pa Frakshonnan ku ta sostené, pero tambe pa esnan ku NO ta sostené Gobièrnu. Sinembargo e demokrasia aki por ser konsiderá manera un trèktu, esta pa frakshonnan ku ta sostené Gobièrnu e boka ta hanchu i pa esnan den oposishon e ta smal.
Inkreibel pero bèrdat, dia 20 di ougùstùs 2020 i dia 31 di ougùstùs 2020, korektamente a manda un karta pa Presidente di Parlamento, pa konforme Reglamentu di Órden artíkulo (RvO) 64, Insiso 4, pidi dos reunion separá di suma importansia. Sinembargo te ku e dia di awe ku ta 22 di sèptèmber 2020, dicho reunionnan no a ser yama, siendo ku regla ta bisa lo siguiente i nos ta sita;
“De leden worden schriftelijk tot de vergadering opgeroepen. De oproepingsbriefjes worden, spoedeisende gevallen uitgezonderd, tenminste 4 x 24 uur voor het houden van de vergadering aan de leden verstuurd. Ze vermelden zoveel mogelijk de zaken waaronder de vergadering belegd is. Tegelijk met deze oproeping worden dag, uur en agenda ter openbare kennis gebracht”
MFK mediante di esaki públikamente ta denunsia e forma unilateral i sin respet pa RvO ku Presidente di Parlamento Sra. Ana Maria Pauletta a bin ta funshoná, minando demokrasia i trapando riba derechi di representantenan di pueblo ku ta pidi reunion sin por haña esaki, manera e término ku RvO ta bisa, pero mas bien ta keda yama na momentu ku Sra. Presidente haña ta bon òf di e forma ku e mes a deklará konforme su konsenshi.
Ta p’esei mediante di e komunikado aki, nos ta hasi un yamada na Promé Minister di Kòrsou, Eugene Rhuggenaath pa e mes pidi Presidente di Parlamento un fecha, pa bin debatí ku representantenan di pueblo riba e dos temanan importante aki ku ta e Entidat di Supervishon Ulandes ku den pueblo nos tur konosé komo CHE i tambe e desishon di oumentá salario di mandatarionan. Debí ku segun konsenshi di Presidente di parlamento e dos temanan aki no ta importante pa wòrdu trata den Parlamento.
E momentu a yega ku Promé Minister di e pais aki mester bin debatí ku representantenan di pueblo, un Promé Minister hamas i nunka por tin miedu di enfrente representantenan di e pueblo aki kual ta Parlamento.
No mester lubidá ku esnan ku ta den oposishon tambe tin poder elektoral nan tras ku a pone nan haña un o mas asiento. Pues palabra ta na Promé Minister di Kòrsou, Eugene Rhuggenaath pa e bin serka representantenan di e pueblo aki, pa asina ei debatí riba e dos puntonan ku ta na interes di pueblo di Kòrsou.
Gilmar “Pik” Pisas
Lider di Frakshon di MFK


text:
Procedura di Keho Instituto Medico San Nicolas (ImSan)
Download e Documento
ImSan ta haci su esfuerso pa por traha di un forma mas profesional posibel. Tur persona cu ta traha na ImSan ta haci su trabou mas miho posibel y cu e miho esfuerso. Lo tin momentonan cu nos no a realisa loke ta spera di nos of di loke por a spera di nos. Sinembargo erornan humano y fayonan tambe ta sosode den nos Instituto Medico, aunke nos ta trata di preveni nan. Como pashent/cliente, un representante di e cliente of un sobreviviente directo di e cliente cu a fayece bo por entrega un keho di un accion of comportacion contra bo persona of un cliente over di un servicio of conducta den cuadro di dunamento di cuido. Den un caso asina entregando un keho por brinda un solucion.
E procedura di keho di ImSan ta principalmente destina pa restablece e relacion entre tur e partidonan concerni caminda esaki ta necesario pa medio di mediacion y ta enfoca mas tanto posibel pa preveni conflicto. E funcionario di keho lo ta e prome persona di contacto na momento cu’n keho drenta. Banda di intermediacion door di e funcionario di keho, tambe tin e posibilidad pa e Comision di keho atende e keho.
Algun caracteristica importante di nos procedura di keho:
- E procedura di keho no tin gasto envolvi.
- Ora ta tuma y trata un keho, lo trata di proteha e privasidad personal di e personanan envolucra, mas tanto posibel.
- Tur persona cu ta envolucra cu e tratamento di un keho mester eherce e maximo cautela. Tur dato (inclusivo documentonan) cu keda entrega na nan ta cay bou di nan deber di ta confidencial (geheimhoudingsplicht).
- E procedura no ta pa trata demanda (claims). Kehonan cu ta inclui un indemnisacion of cu por conduci na un claim, mester wordo trata di acuerdo cu e procedura segun indicacion di e asegurado di responsabilidad (aansprakelijkheidsverzekeraar) di ImSan.
Articulo 1 Contenido di keho
Pa e keho bin na remarca pa wordo trata, e mester ta relaciona cu’n cuido of servicio na un cliente duna door di un of mas persona cu ta labora na ImSan den e cuadro di e cuido brinda.
Articulo 2 Ken por entrega un keho
Un keho por wordo entrega door di e persona cu directamente ta involucra den e cuido y/of servicio brinda, e representante di dicho persona of, si acaso e persona a fayece, su sobreviviente.
Articulo 3 Con ta entrega un keho
3.1 Esun cu ta entrega keho por hacie verbalmente cerca e funcionario di keho. E datonan pa por tuma contacto cu e funcionario di keho ta wordo menciona mas abou di e procedura aki. Tambe por entrega un keho por escrito, door di yena un formulario di keho (disponibel na Papiamento, Ingles, Spaño y Hulandes. E formulario ta obtenibel na recepcion di ImSan, na Centro Diabetico na Rumbastraat y riba nos website. Despues di yena e formulario por tir’e den e brievenbus na entrada principal di ImSan pa e functionario di keho, por manda esaki via post na atencion di e funcionario di keho di ImSan, Pastoor Hendrikstraat 10, San Nicolas of via e-mail klachten@imsan.aw.
3.2 Denter di un siman despues cu e keho verbal of por escrito a drenta, e funcionario di keho ta manda un confirmacion cu a ricibi e keho na esun cu a entrega e keho.
Articulo 4 E funcionario di keho
4.1 E funcionario di keho, cu ta tuma un posicion independiente, en principio ora e ricibi un keho ta papia separadamente cu e partidonan involucra, pa check e posibilidad y si nan ta desea intermediacion.
4.2 Den caso di intermediacion, e funcionario di keho lo discuti den un combersacion habri e malcontento cu tin como e base pa e keho, entre e persona cu a entrega e keho y esun cu ta regarda su comportacion. Esnan envolvi por wordo asisti durante e combersacion aki.
4.3 E keho ta completa pa medio di intermediacion si esun cu a entrega keho declara cu e combersacion ta suficientemente satisfactorio p’e y cu e no ta desea di continua cu e keho. E funcionario di keho ta registra e intermediacion y esun cu a entrega e keho ta ricibi un confirmacion por escrito di esaki.
4.4 E puesto di funcionario di keho sinembargo no ta exclui cu e persona lo por eherce otro tareanan, en bista cu ta un contract di trabou e tin cu ImSan.
4.5 Den caso cu conoce e persona cu a entrega e keho personalment of cu e comportacion cu a conduci na e keho ta obstaculisa un posicion imparcial, ta delega e intermediacion na un miembro di e Comision di keho of na un persona indica pa e Comision.
Articulo 5 Comision di keho, tratamento di e caso
5.1 Den caso cu intermediacion no ta deseabel of no a yega na un resultado, e funcionario di keho ta pasa e keho pa e Comision di keho trata. Durante e periodo aki, e funcionario di keho lo fungi como e persona di contacto pa esun cu a entrega e keho.
5.2 E Comision di keho ta haci un investigacion y ta colecta e informacion nesesario, incluso si ta necesario y si e persona cu a entrega e keho duna su permiso e dossier medico. Tur persona cu ta labora na ImSan en principio tin e obligacion pa coopera cu esaki.
5.3 E Comision di keho ta duna tanto e persona cu a entrega e keho como esun cu e keho ta regarda oportunidad pa wordo scucha. Esaki por tuma luga verbalmente of por escrito. E personanan envolvi por wordo asisti si nan ta desea esaki.
5.4 Tratamento di e caso door di e Comision di keho por resulta den un di e siguiente conclusionnan:
- e keho ta inadmisibel*;
- e keho ta infunda;
- e keho ta hustifica.
E Comision di keho por declara un keho parcialmente infunda y parcialmente hustifica tambe. E ta motiva su decision y caminda ta posibel e ta duna su recomendacion.
5.5 E Comision di keho ta tuma un decision por escrito denter di seis siman despues cu nan a ricibi e keho. E Comision di keho por prolonga e periodo aki maximalmente cu 4 siman den caso di circunstancianan particular. Esun cu a entrega keho lo haya notificacion por escrito di esaki.
5.6 Esun cu a entrega keho ta ricibi un notificacion por escrito den cual e lo haya un splicacion di e motibonan pa cual e investigacion a conduci na e decision tuma , cual decision e proveedor di cuido a tuma a base di e keho y denter di cuanto tempo e medidanan pa cu esaki lo wordo realisa. E comision di keho lo manda su decisión na esun cu a entrega keho, esun cu e keho ta regarda, esun e responsabel pa e departamento concerni y e director.
Articulo 6 Keho di un caracter structural
6.1 E Comision di Keho ta informa e director di ImSan den caso cu ‘n keho ta enfoca riba un situacion serio di un caracter structural.
6.2 Den caso cu e Comision di keho ta haya cu e Director no a tuma medidanan pa termina e situacion, menciona den paraaf uno, e Comision di keho ta notifica e Inspector di Salud Publico di e keho concerni.
Articulo 7 Comision di keho: formacion, nombramento, metodo di traha y competencianan
7.1 E Comision di keho ta consisti di por lo menos tres miembro, incluyendo e presidente cu no ta traha pa of na ImSan. E otro miembronan di e Comision ta empleadonan di ImSan.
7.2 Miembronan di e Hunta di Supervision, e Director, e Comision-FONA (of un Comision similar) y e funcionario di keho ta wordo exclui di por ta miembro di e Comision di keho.
7.3 E miembronan di e Comision di keho en principio ta wordo nombra pa un periodo di 3 aña. Despues di esaki por bolbe nombra nan te un maximo di dos biaha.
7.4 E miembronan di e Comision di keho teniendo cuenta cu loke ta stipula over di e formacion di e Comision di keho, ta wordo nombra y retira door di e Director. Tanto ora di nombramento y retiro ta scucha e Comision di keho, a menos si ta trata di terminacion – pa cualkier motivo – di e empleo cu ImSan.
7.5 Por kita miembresia di un miembro di e Comision di keho, debi na descuido di su tareanan of pa otro motibonan urgente, por locual razonablemente no por spera cu e ta keda como miembro.
Un retiro asina, mey mey di e periodo, ta tuma luga, cu of sin recomendacion di por lo menos dos miembro di e Comision di keho, door di Director di ImSan.
7.6 E Comision di keho ta reuni por lo menos tres bes pa aña y mas tanto biaha si esaki ta necesario pa un bon ehercemento di su tarea.
7.7 Na fin di un aña calendario, e Comision di keho ta entrega un relato anual na e Director. E relato aki no ta contene informacion cu por identifica ningun persona individual.
7.8 E Comision di keho ta autorisa pa trata kehonan cu a wordo entrega y cu no a yega na un solucion/resultado pa medio di intermediacion.
7.9 Tratamento di un keho no por wordo atendi pa un miembro di e Comision contra ken e keho a wordo entrega, of cu tin relacion cu e departamento caminda e keho a origina.
7.10 Den caso cu e comportacion riba cual e keho ta basa, ta, tabata of por conduci na exigencia pa pago di daño y perhuicio, e Comision di keho ta evalua exclusivamente e comportacion. Nan no ta tuma ningun decision tocante compensacion pa daño haci.
E procedura di keho a drenta na vigor dia 1 di januari 2019. E por wordo adapta of cancela door di director di ImSan.
*Un keho no ta admisibel si por ehempel esun cu ta entrega e keho, no ta ningun di e personanan menciona den articulo 2 of si ta trata di cuido of servicio duna door di un otro persona cu no ta den servicio di ImSan.


text:
Despues di 1 ora di a avisa W.E.B. ainda nan no a yega, hopi awa a bay perdi, spera nan no cobra pueblo pa e perdida aki!
Diahuebs madruga un di nos colaboradornan coriendo riba caya a tuma nota di un gran cantidad di awa coriendo riba caminda na Wilhelminastraat y a bay tira un bista. A bin resulta cu aparentemente e pression di awa a separa e conneccion y awa a spuit na cantidad pa basta rato. Ora cu a yama informa W.E.B. y un ora despues a tuma nota cu ainda e awa ta basha y e personal no a yega ainda. Ta hopi awa a bay perdi, nos ta spera cu W.E.B. no bay hisa e tarifa pa pueblo mester paga pa e tardansa y negligencia aki!


text:
Pa medio di esaki Famia kier a gradici tur esnan cu na un manera of otro a duna nos sosten, consuelo y forsa durante e tempo dificil cu e fayecimento y entierro di nos defunto stima:
Sr. Edgar L. Croes
Mihor conoci como “Hapa”
*06-09-1953 – †21-09-2021
Family Wells Anita, Jonathan, Jermaine wells, Sra. Mr. Xiomara Maduro, Nilca Enser y famia, Gian Carlo, Richelle Angela y famia, Lia Lopez y yiu nan, Glenda, Martin, Robert y Dennis, Ety cu mama, Eric, Esposa Esmeralda y yiu nan, Brickell Bay Beach club & spa. Staff y management, Tica, Lorenne y Eddy, Rigio y Mariana Oduber, Management Sasaki Texaco y Texaco Tanki Leendert, AGW Tours & services, Prome Minister Evelyn Wever-Croes, Ludwina Vis- Kock, Bituel Vis y famia, Fiderd Vis y famia, Staff y personal di Lucor Jewelers N.V, BDO: Charitza Statia, Frank, Shi Fauil, Casi Wotten, Kenneth Luidens, Lions Club
Amigo nan: Minister Glenbert Croes y famia, Richi Yarzagaray y famia, Patrick Farro, Rohitash Oedit I.C.R Services, Harry Gir, Kwalitaz group of companies BV
Alavez nos ta invita pa 3 santo sacrificio di misa dianan:
October 1, 2021 misa Santa Cruz, October 2, 2021 misa Santa Cruz, October 5, 2021 Alto Vista 6:00pm


text:
“Laga tur Locual cu ta spera mi ta bunita,
Laga tur Locual cu mi encontra na caminda ta bunita,
Laga tur locual cu ta rondona mi ta bunita,
Laga tur locual cu mi ta laga atras ta keda bunita,
Y laga tur esakinan termina den tur bunitesa”
Cu imenso dolor na nos curason, pero conforme cu boluntad di Dios
nos ta anuncia fayecemento di ‘nos mama, wela, ruman y tanta’;
Simona Reinita Brete
*26-02-1939 - + 22-08-2021
Miho conoci como ‘Margo’ of ‘Tanchi’
Na nomber di su:
Yuinan:
Fernando Brete y famia
+ Johannes Emmanuel Brete y Isabel Brete y famia
+ Alberto Alexander Brete
Rene Ricardo Brete
Yui di criansa: Shahire Werleman y famia
Rumannan:
+ Oscar Olivier y famia
Aura Olivier y famia
+ Maria Jacobs y famia
+ Rene Maduro y famia
+ Ambrosio Maduro y famia
+ Edgard Maduro y famia
+ Augustinus Brete y famia
Daphne Brete y famia
Amiganan:
Milva Margarita
Suzy Erasmus - Darrel Erasmus.
Swa y Cuñanan, Sobrino y Subrinanan, Primo y Primanan, Ihanan, Comer y Compernan y demas amistadnan.
Su rumannan di iglesia Bida Real y Pastor David Wester.
Bon Bisiña: Mirna Reyes y famia.
Demas famianan: Brete, Olivier, Jacobs, Maduro, Werleman, Visser, Jonkman, Hoekstra, Lacle, Oduber, Oviedo, Tromp, Johannes, Hypolite, van Rooijen, Valentine, Rodriguez, Herrera y Petit
Nos disculpa si den nos tristeza nos a lubida di menshona un of otro nomber di famia y of Amistad.
Acto di entiero lo tuma lugar diabierna 27 di augustus 2021 na Royal Funeral Home 2’or pa 4’or di atardi , despues sali pa santana Catolico na playa.
Nos ta pidi disculpa nos no por ricibi bishita di condolencia na cas prome ni despues di entiero.


text:
MI VISHON PA DOMEINBEHEER
Komo direktor di Domeinbeheer mi tin un karga enorme pa mira Kòrsou su desaroyo urbano krese di un manera strukturá i duradero. Domeinbeheer sigur tin un ròl importante den esaki.
Den mi vishon Domeinbeheer lo desaroyá su mes den un organisashon kaminda teknologia i inovashon tin un ròl klave. Kaminda teknologia di GIS (“Geographic Information System”) lo ta e plataforma i e instrumento stratégiko pa komuniká ku servisionan di gobièrnu i speshalmente ku e sektor Infrastruktural i Urbano. A base di un plan maestro, Domeinbeheer lo kombertí su mes den un organisashon lider riba e tereno di GEO ICT.
Den mi vishon Domeinbeheer lo kombertí den un servisio kaminda ta stimulá i kompilá konosementu i krea di e forma aki un servisio basá riba konosementu. Kaminda lo krea un kultura kaminda ta kompartí konosementu (“share the knowledge”) i lo sigui profeshonalisá i eduká empleadonan i traha riba nan abilidat i kapasidat; un kultura di “self empowerment”.
Den mi vishon Domeinbeheer ta sigui traha pa kumpli ku palabrashon, i sigui lucha pa transparensha i integridat ta na promé lugá. Un servisio ku ta efektivo i ta dirigí riba resultado. Un servisio kaminda tur e prosesonan di trabou ta outomatisá i manehabel.
Den mi vishon Domeinbeheer ta un organisashon ku tin un rol inisiadó i guiadó den desaroyo urbano. Un servisio ku ta disponé di un tim ku kapasidatnan sobresaliente pa por manehá prosesonan i proyektonan multidisiplinario, ku tin koperashon estrecho ku demas servisionan den e sektor Infrastruktural i Urbano, i ku ta sirbi komo un plataforma di kontakto ku sektor privá. Konhuntamente ku demas servisionan di Gobièrnu lo traha huntu ku Universidatnan nashonal i ekspertonan i arkitektonan lokal riba plannan (maestro) i diseñonan duradero. Den mi vishon Domeinbeheer lo pone enfoke riba desaroyo duradero i balansa di áreanan nobo, pero na mes momentu duna aporte pa fortifiká barionan eksistente i stimulá nos ekonomia lokal.
Mi ta konvensí ku si Domeinbeheer traha den e añanan benidero riba e pilarnan ya menshoná, e lo tin un rol di inisiadó i guiadó den desaroyo urbano i lo duna un aporte grandi riba maneho di desaroyo urbano di pais Kòrsou, kreando un impakto positivo riba nos ekonomia komo katalisadó.
“Domeinbeheer un servisio servisial i profeshonal ku ta desaroyá terenonan di Gobièrnu pa nos komunidat i repartí i manehá esakinan na un manera hustu.”
Jairo Martis,
Direktor di Domeinbeheer


text:
WILLEMSTAD – A pesar di un veredicto di corte civil cu por los e tanker Icaro pa lag’e nabega bay busca crudo pa Corsou, esey no a tuma luga. Aki ta unda cu e 4 compania internacional, Exotic Waves, Ammon Shipping, Clion Limited y ULM Blandford, a impone confiscacion riba e tanker.
E companianan internacional a argumenta cu PDVSA mester paga prome y despues nan ta laga e crudo den e tanker bay, esaki tin un balor na 3 miyon dollar. Segun e companianan aki cu a impone e confiscacion ta, cu PDVSA mes no tin niun interes den e caso. Awor RdK y Isla BV, cu ta un subsidiario di PDVSA kier interveni den e caso.
Segun Refineria di Corsou (RdK), den estrecho consulta cu Refineria Isla, nan a entama e huicio sumario contra di esunnan cu tin confiscacion riba e crudo almasena riba e barco Icaro. E meta ta pa logra cu ta almasena e crudo cu tin riba e barco den tankinan na tera y ta laga e barco Icaro sali busca crudo cu ta destina pa Corsou na Venezuela. Segun, RdK recientemente a acerca y a sinta cu Refineria Isla pa wak con por bin cu un solucion pa e echo cu tin confiscacion riba e crudo cu tin riba e barco Icaro cu ta mara for di december na Bullenbaai. Entretanto siman pasa, Corte na Punda a duna permit pa e los e tanker bou di cierto condicion. Esaki aparentemente no a tuma luga pasobra Icaro ainda ta mara na Bullenbaai.


text:
Rene Rosalia
Personalia:
Bernard Denzil Whiteman, nasé na Korsou, 20 augustus 1954
Estudionan:
Skol Básiko i Avansá na Korsou i a graduá den e promé promoshon di Bachijer VWO na 1974.
Estudio di Medisina na Colombia na “Universidad del Norte” i a graduá komo Médiko General na 1981.
Trabounan:
1983 – 1984
Médiko Residente den Sint Elisabeth Hospital den área di Neurocirugia, i Gynecologia i Obstetrisia.
1984 – 1994
Médiko di Kas na Sentro Mediko Kas Chiquitu, Médiko
Koordinadó di Kwido Primario, Hefe di Kwido Médiko, Hefe
suplente di Servisio di Salud di Territorio Insular di Korsou.
1994 – 2010
Direktor di Salud di Antias.
2010 – 2012
Inspektor General di Salud di pais Korsou.
2013 -2015
Minister di Salud, Medio Ambiente i Naturlesa di Korsou.
2015 – 2016
Minister President di pais Korsou.
For di Oktober 2018 Lider Politiko di Partido Pueblo Soberano di
Korsou.
Trabou Voluntario:
1984 – 1993
Comandant Veldgroep Rode Kruis Curaçao.
1993 – 2012
Colonne Commandant Rode Kruis.


text:
Den Haag – E gobierno nobo forma pa cuatro partido a bay di acuerdo pa no bay puntra innecesariamente si ta trata di un homber of un muhe.
E cuatro partidonan cu a forma e coalicion kier pa tur e gobiernonan traha mas sexo neutral posibel.
Asina fuentenan na Den Haag a informa. E medida aki crea pa e coalicion nobo ta un manera pa duna e comunidad LGBT mas forsa.
Di e manera aki ta trata na cumpli cu articulo 1 di e grondwet.
E intencion ta pa tur gemeente, provincie y reino cambia e sistema di puntra ki sexo e persona ta, esaki lo sosode unicamente si ta realmente necesario.
Den cierto casonan si ta necesario, por ehempel ora di saca paspoort.


text:
E derecho riba privacidad relativo na e Ordenansa electoral – Por nenga e kiezersregister si of no?
Den e ultimo dianan aki e derecho riba privacidad ta un topico hopi actual den nos comunidad. E prome mandatario di nos país a expresa cu no lo bai otorga e asina jama’kiezersregister’ na e partidonan cu ta participando na e proceso electoral di nos país. E ponencia di su persona tawata cu entrega di esaki lo ta bayendo línea recta contra di e derecho riba privacidad. Si e argumento aki ta corecto of incorecto abo como lector lo saca bo conclusión na e final di e articulo aki. Den e articulo aki lo dedica atención na art. 8 EVRM (Tratado Europeo di Derechonan Humano), nos Constitución (Staatsregeling), Ordenanza di registro di persona (Landsverordening persoonsregistraties) y e Ordenanza electoral (Kiesverordening). Tuma nota cu e obhetivo di e articulo aki ta pa informa y educa comunidad for di e perspectiva huridico.
Ta importante pa remarca cu e derecho riba privacidad ta un derecho reconoci pa Tratado Europeo di Derechonan Humano y constantemente ta wordo treci como disputa dilanti Corte Europeo di Derechonan Humano (EHRM). E derecho di privacidad tambe ta ancra den nos constitución (art. I.16 Staatsregeling Aruba) y cualkier ciudadano por haci un apelacion riba e articulo aki na Aruba ora su derecho fundamental wordo atacha. E articulo aki ta subraya entre otro cu cada ken tin derecho riba nan bida di famia y priva. For di tratado y nos propio constitución por saca afor cu e estado no solamente tin obligacionnan negativo pero tambe obligacionnan positivo pa cumpli cune pa salvaguardia e derecho riba privacidad di un ciudadano. Cu obligacionan negativo nos ta referi cu Gobierno no mester mete den e bida priva di su ciudadanonan. Mi kier enfatisa si cu e derecho riba privacidad NO ta sin limite. Inciso 2 di art. 8 EVRM ta stipula cu un interferencia cu e derecho aki ta posibel y hustificabel ora cu e tin un base legal, e ta sirbi un meta legitimo y ta necesario den un comunidad democratico.
For di e alinea anterior por saca afor cu e derecho riba privacidad por wordo limita. Laga nos evalua esaki un rato den e contexto di nos leynan. E Ordenansa Electoral ta stipula den articulo 10 inciso 2 cu e Minister encarga cu Asuntonan General tin e obligación pa suministra organisacionan político cu a entrega un lista di candidato copia di e kiezersregister. Un kiezersregister ta un registro cu ta consisti di nomber di votadornan, fecha nacimento, lugar di nacimento y su adres. E ta absolutamente corecto pa bisa cu esakinan ta datonan personal di ciudadanonan di Aruba. Pero corda cu un interferencia den e derecho riba privacidad ta posibel si tin base legal, e ta sirbi un meta legitimo y ta necesario den un comunidad democratico. Aruba a duna mas contenido na art. I.16 di nos Constitución door di introduci e Ordenanza di registro di persona (Landsverordening persoonsregistraties). Bo por considera cu e ley aki ta complimenta e derecho fundamental riba privacidad menciona den nos constitución. Art. 2 sub e di e Ordenanza di registro di persona (Landsverordening persoonsregistraties) ta stipula explícitamente cu e Ordenanza aki no ta aplicabel pa e Kiesverordening. Cu otro palabra e Ordenansa Electoral ta cai bou di un excepción.
Pa recapitula kier enfatisa cu e otorgamento di e registro di votadornan tin su base den ley, esta art. 10 Kiesverordening. Además e protección di privacidad di e ciudadano pa loke ta trata e proceso electoral ta wordo exclui. Manera a indica den e alinea anterior e Ordenanza di registro di persona no por wordo aplica pa e Kiesverordening, pasobra ta e propio ley ta stipula esei ‘met zoveel woorden’. E siguiente pregunta ta si e meta di otorga e kiezersregister ta uno legitimo? E contesta riba esaki ta un SI. Nos ta papiando di un proceso electoral democrático y cu tin cu wordo vigila pa evita cualkier tipo di irregularidad of infracción cu por resulta den atacha e proceso electoral. Door di no entrega e kiezersregister difícilmente bo por hiba un control efectivo y pa salvaguardia nos democracia. Riba e pregunta si e ta necesario? E contesta ta un si, pasobra atrobe CERO control lo nifica cu e proceso democrático ta core peliger.
A base di e análisis por conclui cu e decisión di NENGA pa otorga e kiezersregister na partidonan político ta un decisión cu hustamente ta desafía y ta bai empugna cu e propio excepcionan cu e propio Tratado Europeo di Derecho Humano ta stipula. Adicionalmente e ta bai línea recta contra di nos mesun leynan. Cu e prome mandatario kier salvaguardia derecho riba privacidad ta algo noble, pero esaki lo mester sosode via canalnan formal. Lo mester entre otro trece cambionan den nos leynan cu adaptacionan cu lo por exclui cierto información di e registro. Actualmente esaki no ta e caso y partidonan político tin un argumento cu ta fuerte y por culmina den un caso na Corte of hasta ‘intrekking’ di e decisión di e prome mandatario.


text:
PREPARASHONNAN TA KONTINUÁ PA KÒRSOU SU PARTISIPASHON DEN ABCS TOURNAMENT 2021! E HUNGADÓNAN DI NOS SELEKSHONNAN TA KONOSÍ!
PREPARASHONNAN TA KONTINUÁ PA KÒRSOU SU PARTISIPASHON DEN ABCS TOURNAMENT 2021!
E HUNGADÓNAN DI NOS SELEKSHONNAN TA KONOSÍ!
Preparashonnan ta kontinuá pa nos selekshon U-20 i nos selekshon senior su partisipashon na e torneo ABCS ku lo tuma lugá dianan 1, 2 i 3 di òktober 2021 aki na Kòrsou.
Despues di a sondia diferente hungadó áktivo den Liga MCB i Kampionato Hubenil di FFK, nos kuerpo tékniko a yega na un total di 18 hungadó pa ámbos selekshon ku lo kompetí kontra Aruba i Boneiru durante e wikènt binidero den torneo ABCS.
Nos selekshon nashonal di kategoria U-20 ta konsistí di un grupo di 18 hungadó ku ta wòrdu dirigí pa Sr. Gersinio Constansia ku ta e entrenadó di e selekshon aki i Sr. Raul Trina ku ta e asistente di e entrenadó. Sr. Pablo Amak lo ta e entrenadó di portero, Sra. Olga Pita da Silva ta e masahista di e selekshon miéntras dòkter Fillet tambe lo kompañá e selekshon.
Sr. Roderick Rojer ta esun enkargá ku e materialnan i e hefe di delegashon ta Sr. Urvin Faneijte, miembro di direktiva di FFK.
Nos selekshon U-20 ta konsistí di e siguiente hungadónan;
- Reinier Bonifacio (Deportivo Santa Rosa)
- Xavier Susanna (Atletiko Saliña)
- Dayron Boelijn (SUBT)
- Kenrick Jansen (Scherpenheuvel)
- Jhaïr Langguth Koeiman (Atletiko Saliña)
- Alrick Panthophlet (Jong Holland)
- Reuel Martina (VESTA)
- Dairison Pieternella (Scherpenheuvel)
- Eduardiño Perez Feliz (New Song)
- Dayrich Hooi (UNDEBA)
- Rayden Winklaar (UNDEBA)
- Akram Potmis (Scherpenheuvel)
- Rayngel Boelbaai (VESTA)
- Sidney Kastaneer (VESTA)
- Shudelmar Dorand (VESTA)
- Quinhaindri Bibiana (Scherpenheuvel)
- Rayhim Inesia (Scherpenheuvel)
- Ryanchelo Cicilia (SUBT)
Nos selekshon nashonal di senior tambe ta konsistí di un grupo di 18 hungadó ku ta wòrdu dirigí pa Sr. Kenneth ‘Bob’ Bernabela ku ta e entrenadó di e selekshon aki i Sr. Henry Caldera ku ta e asistente di e entrenadó. Sr. Raymar Revierre lo ta e entrenadó di portero,
Sr. Norwin Kook ta e masahista di nos selekshon miéntras dòkter Fillet tambe lo kompañá e selekshon. Sr. Roderick Rojer ta esun enkargá ku e materialnan di nos selekshon i e hefe di delegashon ta Sr. Gregory Djaoen, miembro di direktiva di FFK.
Nos selekshon senior ta konsistí di e siguiente hungadónan;


text:
Melony a haci uzo di su derecho y a hiba e ultimo palabra, hopi emocional
Oranjestad: Diamars merdia durante tratamento di e caso Ibis den Corte, Melony den su derecho di ultimo palabra, a expresa na Hof cu e no ta sinti su mes mucho bon. Un Melony hopi emocional a expresa, cu e la mira e estatua di Husticia cu e no tabata tin confianza aden. Pero awor e ta sinti hopi rabia y tristeza, durante 4 aña y mey e ta sufriendo.
E la presenta cu su anotacionnan pa duna su ultimo palabranan den Corte. Melony a bisa cu ta prome biaha cu e ta para den un caso penal. E la bisa cu e ta para pa defende su nomber, pa asina e por sigui como un comerciante hoben. E ta puntra su mes ta con leu Ministerio Publico tin cu bay den bo bida. Tur esaki door di un informante fantasma, cu te riba e dia di awe no ta conoci, e informante cu a hincami den e caso aki.
Melony a sigui expresa su mes den corte bisando, cu nunca e la bringa riba caya of a yega di menaza hende. E ta puntra su mes si realmente e informante cu a hink’e den e caso aki ta existi! Tambe e ta puntra si ta ok pa Ministerio Publico sconde declaracionnnan cu no ta combininan. E dos personanan importante den e caso aki no tey. E informante y e empleado di Melony cu a wordo interoga y su declaracion a disparce tambe.
Melony a sigui bisa cu nan a bay cu grabacionnan cu nan no a usa, nan a drenta 2 biaha den su cas, nan a pone aparatonan den cas y a persigui su persona y su yiunan. Pa e motibo aki e no ta confia Ministerio Publico y ni Husticia na Aruba. E ta contento di a haya un chens di por expresa su mes. E tabata wordo acusa di a laba 209 mil florin. Mi mester a bringa contra un grupo asina poderoso y siman pasa den 1 minuut a reduci e 209 mil florin cu 100 mil florin. Melony a sigui bisando cu tur cos ta sosode na su debido momento, awor e la haya expertonan financiero cu a demostra cu e no a laba placa.
Melony “Ami a apela apesar cu Ministerio Publico no a sigui persiguimi, mi no por acepta un castigo di 240 ora di trabou comunitario, pasobra mi ta inocente”. Mi ta traha duro y apesar di e pandemia, mi a logra bin cu un negoshi den cual hende ta confiami pa busca cosnan pa nan. E persona cu Ministerio Publico kier pint’e di casa di un Minister, ta un muher orguyoso y trahado.
Segun Melony, prome cu e la conoce Paul Croes e tabata tin dos business. E la sigui bisa den corte cu e ta bin di un famia, di un mama independiente y pesey semper e la percura pa traha duro y no depende riba su casa. Segun Melony su situacion di salud no ta bon y no ta bisa hende ora e ta malo. E tin berguenza pa ta conta esaki na Hof. E la sigui expresa su mes den corte bisando cu tur e ideanan cu e tin pa negoshi, banco a paranan, esaki door di e speculacion di Ministerio Publico. Melony a sigui bisa cu e ta conta cu e apoyo di su mama y su famia. Su dos yiunan a sufri ora cu polis a drenta nan cas, na momento cu tur hende tabata drumi. Su dos yiunan a keda afecta y awendia tur dos mucha ta malo. Su yiunan a keda traumatiza pa loke nan a biba na momento cu polis arma a drenta nan cas.
Hof a cera tratamento di e caso IBIS y a bisa cu 12 di october pa 1’or y mey via video conference lo dicta sentencia.


text:
Aruparking pa medio di e articulo aki kier a recorda tur automobislitanan cu riba e dianan cu Gobierno di Aruba a reserva y cu falta ainda, ta dianan 19, 21, 22, 23, 24 y 31 di december, como dianan di parkeo gratis den centro di nos ciudad. Aruparking kier a recorda un y tur cu esaki lo no bay sin e reglanan vigente di parkeo. Pa e motibo aki nos kier a repasa esaki nan pa ningun hende no haya nan den un situacion, caminda nan lo sali perhudica pa falta di informacion.
Awe 12 december lo ta e siguiente dia cu ta liber pa parkeo den e vaknan blanco den centro di nos ciudad. Cu esaki nos kier pa ta hopi duidelijk cu e personanan cu tin Werkvergunning y ta traha den centro di ciudad ta wordo pidi encarecidamente pa usa nan lugar di parkeo normal, dus nan vak geel di custumber y asina laga e vak nan blanco habri pa e clientenan por haya lugar di parkeer pa asina haci nan compras den centro di ciudad. Tambe nos kier pa ta hopi duidelijk na tur cu ta bin den centro di ciudad pa haci nan compras cu no ta permiti pa parkeer den vaknan geel si bo no tin un werkvergunning pa e zona ey specificamente. Den casonan cu esaki pasa toch , nos lo mester bay over na tuma paso contra esaki. Mester corda cu e vaknan geel ta paga pa trahadornan y esaki mester por garantisa nan lugar riba e dianan menciona. Tambe Aruparking kier pa tur hende corda cu por parkeer solamente den e vaknan blanco y no ta permiti pa parkeer riba acera of caminda no tin un vak blanco marca. Un biaha mas nos ta pidi tur atuomobilista cu lo bin den centro di nos ciudad pa tene bon cuenta cu esaki nan pa no mester haya nan den un situacion indesea.
Tambe nos kier a remarca cu nos machinenan lo ta trahando normalmente, mirando cu ta dianan cu normaal nos ta opera, caminda si un persona bay pa tira placa den e machine esaki lo tuma e placa manera custumber. E machine aki lo no duna placa back y pa e motibo ey nos kier pa tur hende ta bon na altura di esaki.


text: Diadomingo atardi a drenta informe di un accidente cu hende herida na Santa Cruz. Mesora a dirigi tanto polis como ambulans na e sitio. Na yegada di e patruya a topa cu un Chevrolet Optra cu lo a dal tras di un pick-up Chevrolet y a bolter. Debi na e boltermento 2 persona y e chauffeur a resulta herida Pero e chauffeur no tabata desea di haya atencion di ambulans. Polis a detene e chauffeur di e optra. A bin resulta cu e Chevrolet Optra a huy for di un accidente chikito unda ela dal tras di un BMW banda di Taco Bell Santa Cruz y a bira rond y core bay. Pero a accidenta poco mas panort.


text: Diaranzon madruga a drenta informe di cu un persona lo a cay y no ta duna señal di bida na un cas na Cura Cabai Zuid, mesora a dirigi tanto polis como ambulans na e sitio. Na yegada di e patruya a bin haya e persona benta abao y no tabata reacciona y a pidi pa e ambulans bini cu mas urgencia na e sitio. Na yegada di e ambulans a nota cu aki t trata di un persona cu ta sufri di presion y tambe di sucu y cu enberdad no ta haya señal di bida y a pidi pa dokter presenta pa constata cu ela fayece. Na famianan di esun cu a fayece ta bay nos mas sincero palabranan di condolencia.


text:
Poko despues ku na 1499 Spañónan a pèrdè strea di nòrt i yega nos isla, Spaña a deklará nos “isla inutil” na 1513. Esaki apesar ku míles di indjan tabata kome i biba aki for di tempunan prehistóriko.
For di 1816 Aruba, Boneiru, Sint Maarten, Sint Eustaius i Saba por a vota (basá riba kondishonnan di entrada i kapasidat intelektual) pa propio representashon den un Raad van Policie pa atendé asuntunan lokal. Na Kòrsou esei no tabata por. Representashon pa tur 6 isla apuntá pa Hulanda tabata sinta den Punda. Segun Hulanda un representashon sentral i lokal riba e mesun isla ta muchu kompliká pa Kòrsou.
Na 1866 Sürnam ta haña derechi pa skohe mayoría di su representantenan Parlamentario. Nos no a haña esaki asombra pa Hulanda nos no tabata madurá sufisiente kompará ku Sürnam.
Riba 22 novèmber 1894 e promé yu di tera di koló den Koloniale Raad, Géneréux de Lima a protestá i bisa ku mester stòp di diskriminá Kòrsou. Novèmber 1894, outoridat haltu di Hulanda na Kòrsou, J.J. Hamelberg, ta bisa ku si duna Kòrsou derechi igual di voto lo bin “kanibalismo, adorashon di diosnan falsu i relashon seksual entre hende i bestia”.
Na momentu di lucha pa derechi di voto universal, religiosonan di afó manera Mohlmann i Radulphus ta bisa: “ku derechi voto pa tur hòmber (esta e poblashon pretu) mes, dios sa, pero sigur no por konfia muhé ku voto“.
I ora nos kere ku tipo di asalto aki riba nos psychy kolektivo ta kos di pasado, nos ta kibuká nos mes. Ora papia di derechi igual pa tur hende tin ta bisti maskarada di Hamelberg, inkluso algun religioso, pa bisa ku matrimonio entre e mesun sekso ta kondusí na poligamia, pedofelia i satanismo.
Na moda ta pa kambia “inutil” pa “nos no por“. Ta bati nos alma i kibra nos fe ku tur tipo di propaganda ku nan plaka por kumpra pa nos bira parti desigual di Hulanda. Nan ke bo voto no pasombra nan mes por solushoná nos problemanan. Nan ta simplemente un “salesman”, un “tussenpersoon” pa entregá nos den man di Hulanda.
Tambe mester apuntá ku un grupo muchu grandi di hende ku (ta)tin e oportunidat pa traha riba desaroyo mental i bienestar di nos pueblo, a faya ku nos outonomia.
Mas ku nunka nos mester di hòmber i muhé ku ta kere den empoderashon, dignidat propio, honestidat i trabou duru.
Willemstad, Kòrsou


text:
Dialuna partido POR a haci peticion na sr. Gobernador pa cifranan di Departamento di Finansas, pa cual a keda bastante decepciona pa e cifranan cu a bin dilanti di parti Departamento di Finansas. A haya un documento cu no ta duna hopi informacion pero na mes momento ta alarmante den e sentido cu ta papia di aworaki caba di un Presupuesto 2018 cu no a wordo traha y no a wordo entrega pa un gobierno na mando cu ta cerca di 200 miyon florin. A haci peticion tambe pa mira e situacion actual di 2017 cu ta haya ainda mas preocupante y cual practicamente no a duna ningun informacion riba dje, lider di partido POR sr. Otmar Oduber ta splica mas di e ultimodesaroyonan.
Nos a bisa sr. Informador cu nos ta kere cu den e lapso mas lihe cu ta posibel mester por tin un gobierno nobo cu ta sinta y asumi responsabilidad pa prome di November, caminda cu bo no sa exactamente kico bo ta bay hereda. Tur informacion ta mustra cu enbes di un norma di 0.5% cu CFT a acorda cu gobierno di Aruba y cu tin den e presupuesto di 2017, ta papia di un norma cu ta bay yega rond di 4 – 4.5% pa 2017. Cu ta significa un ‘tekort’ cu lo tin e aña aki ainda cu mester entrega eora un presupuesto supletorio, prome cu entrega e presupuesto 2018. Esaki mester tin un prestamo adicional den dje, pues ta endeuda bo Pais cu mas di 120 pa 140 miyon florin cu ta representa e ‘tekort’ pa e aña aki.
“E ora ey nos ta compronde e declaracionnan di miembronan di Gabinete Mike Eman 2 cu a bisa cu e proximo gobierno lo no ta facil y uno instabiel. Mi ta kere e instabilidad aki a wordo crea netamente pa esnan cu pueblo a saca for di gobierno 22 di september.” A notifica sr. Informador tambe mediante un carta por escrito di un mandato cu nos a haya den nos conseho di partido, cu e proximo gobierno mester ta sinta lo mas pronto cu ta posibel pa di e forma ey por cuminsa asumi responsabilidad pa por entrega 2 presupuesto ainda prome cu 15 di december cu ta esun supletorio pa 2017 y esun di 2018 cu no a ni wordo traha riba dje ainda y no a bay Raad van Advies y ningun otro organo. Tambe a mustra riba e hecho cu e gobierno mester ta un gobierno politico pa por asumi e desicionnan di maneho politico cu mester tuma luga, sr. Oduber a splica.
Pa conclui, sr. Informador a indica cu ta desea pa e siman aki tin un declaracion di intencion entre partidonan cu ta dispuesto pa traha cu otro. Den esaki a mustra cu lo tin acercamentonan unda cu tin entendi cu partido MEP lo haci e prome paso pa un encuentro. “Nos ta cla pa tin un declaracion di intencion entre partido MEP y partido POR. Den e declaracion aki lo por tambe inclui e posibilidad di crea un base mas amplio treciendo partido RED tambe cu a haya un asiento durante e ulitmo eleccion.”


text:
Raibiently Mercalina
-
Buenos Aires 2018
Duo di Beach Volleyball Masculino no a logra victoria
E duo di Raibiently Mercalina y Brian Howell no a logra saca un victoria ayera den nan ultimo wega contra…Read More »
-
Buenos Aires 2018
Raibiently y Brian ta conta di nan presentacion
Atletanan di beach volleyball Raibiently Mercalina y Brian Howell ta conta di nan prestacion te cu awor aki den e…Read More »
-
Buenos Aires 2018
Aruba no ta logra vence Indonesia
Duo di beach volleyball masculino di Aruba, Brian Howell y Raibiently Mercalina no a logra vence Indonesia den un tremendo…Read More »
-
Buenos Aires 2018
YOG: Raibiently y Brian Beach Volleyball
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan Olimpico…Read More »


text:
Kolegio Ehekutivo e siman akí a tuma desishonnan pa aliviá e konsekuensianan sosioekonómiko di e krísis di corona pa siudadano-, kompania-, fundashon- i personanan ku ta traha riba nan mes.
E medidanan aki tin di aber ku un promé fase pa un periodo di 3 luna. Nan ta un komplementashon riba e medidanan ku Gobièrnu Sentral a anunsiá i ta dirigí riba situashonnan lokal spesífiko. Nos a hasi uso di e input di stakeholdernan lokal ku nos a konsultá intensivamente e último simannan. e.o. BBE, BONHATA, BHG,TCB, KvK,VBIS (Vereniging Bonaire Importeurs en Supermarkten), VVAB (Vereniging van Administratiekantoren en Belastingconsulenten BES)Banken, Curo, Makelaarsvereniging, USIBO i UNKOBON.
Dependiendo di e desaroyonan di e momentu por ahustá e pakete di medida kaminda ta nesesario. Kolegio Ehekutivo al respekto ta habrí pa sugerensianan konstruktivo di komunidat.
Ta finansiá e medidanan mas for di e fondo di emergensia, pero pa por pone esaki e lo mester kana un proseso rapido pa CFT, Konseho insular i na final BZK. Asina ku e medidanan ta mas detayá, inkluso e kondishonnan ku mester kumpli kuné pa por por hasi un apelashon riba areglonan, nos lo publika esakinan.
Medidanan pa e sektor ekonómiko
– Pa kompanianan ku no opstante e medidanan di sosten di Gobièrnu Sentral resultá ku nan no ta kapas pa karga nan gastunan mensual fiho, ta krea un fondo di emergensia di 3 mion dòler for di kua por suministrá un kompensashon pa gastunan di hür, awa i elektrisidat bou di kondishonnan estrikto.
– Pa medio di un ofisina ku ta bai lanta lo ofresé trahadónan ku pèrdè nan trabou, un kontrato di trabou alternativo ku ta di importansia pa komunidat. Pa esaki ta pone 750.000 dòler disponibel.
– Pa tur produkto den supermerkado ku ta kai bou di produktonan di promé nesesidat, entrante inmediato, tin un paro di preis na vigor. Sekshon di Asuntunan Ekonómiko ta monitòr esaki. Empresarionan ku haña nan mes konfrontá ku pèrdida di márgen supstansial pa motibu di gastunan di kompra ku a subi por mèldu nan mes ku e bònnan di kompra serka OLB na direktorado R&O i OLB lo permití pa hisa e preisnan. Lo publiká mas pronto posibel un lista di produkto ku ta kai bou di e paro di preis.
– OLB lo kumpra produkto- i servisio lokalmente, a ménos ku no por haña esakinan lokal. Ta kurashá RCN i kompanianan pa hasi meskos.
– Sekshon di Finansa lo paga fakturanan ku manda pa OLB, ku ta kumpli ku e kondishonnan usual, denter di maksimal 10 dia di trabou.
– Pa pago di kobransanan lokal (ku eksepshon di impuesto pa vehíkulonan motorisá) i èrfpagt tin (temporalmente te 30 di yüni 2020) un areglo di suspenshon. Bou di esaki ta kai tambe impuesto di turista i impuesto di hür di vehíkulonan motorisá pa e promé kuartal di 2020.
– Ta pidi empresario-/hürdónan (propietarionan) pa meskos ku bankonan, tene kompashon ku klientenan.
– Ta pidi ministerionan pa adelantá proyekto- i invershonnan ku ta planiá pa mas despues e aña akí.
– Ta pidi TCB pa denter di 2 luna prepará un plan di rekuperashon turístiko ku por aselerá rekuperashon di turismo, asina ku kita e limitashonnan di biahe internashonal. Pa finansiá esaki ta krea un fondo di relashon públiko i merkadeo adishonal.


text:
ORANJESTAD – Bestuurscollege di Sint Eustatius no tabata presente na e konferensia kumbre tokante pobresa den Hulanda Karibense, ku a tene na Boneiru djaluna. E supervishon finansiero agudisá ku gobièrnu hulandes a imponé a pone ku ta imposibel pa e delegashon di Statia kumpra téket, asina diputado Derek Simmons a laga sa.
Statia ta lucha ku un défisit di presupuesto, pa motibu di esaki por hasi gastu ekstraordinario solamente si gobièrnu hulandes delantá a duna pèrmit p’esaki.
Deliberashon kumbre
Durante e deliberashon kumbre ku miembronan di Eerste i Tweede Kamer e diputadonan stastiano a manda un deklarashon Boneiru, kaminda ta splika pakiko no por a kumpra téket pa nan delegashon.
Pa motibu di Simmons su ousensia su kolega bonerianu Nina den Heyer a lesa su presentashon. Asina tòg por a pone e partisipantenan di e deliberashon na altura di Statia su posishon i puntonan klave relashoná ku kombatimentu di pobresa.
E diputadonan sabano Bruce Zagers i Rolando Wilson tampoko no tabata presente na e konferensia kumbre. Zagers ta na Hulanda na okashon di Feria di Vakashon, i Wilson ta rekuperando di un operashon di rudia. Sekretario di isla Tim Muller i dos di su konseheronan a supstituí pa nan.
Lástima
Miembro di Tweede Kamer di PvdA Roelof van Laar a haña lástima ku e diputadonan di Statia i Saba no tabata presente. El a yama esaki un oportunidat pèrdí. “Pobresa ta un problema grandi na e islanan, ku ta grita pa un solushon. E dedikashon i kontribushon di polítikonan lokal ta indispensabel den e materia aki”, segun Van Laar.
Lider di delegashon Jeroen Recourt (PvdA) tabata desapuntá, pero tòg a papia di un deliberashon konstruktivo.
Outor John van Kerkhof


text:
E achudant di Gobernador di Kòrsou ta atministrá agenda di Gobernador, e ta kordiná bishitanan di trabou i tambe biahenan di Gobernador tantu paden komo pafó di Reino Hulandes i ta kompañ’é durante esakinan. E ta sòru pa un ehekushon korekto di e protokòl i e ta responsabel pa siguridat di Gobernador.
E aktual achudant di Gobernador ta LTZ2OC (TD) drs. Marie-Louise Westdijk-Verbeek.
Dato di kontakto:
Fort Amsterdam 2
Tel: +599 9 461 2148 of +599 9 511 5293
email: This email address is being protected from spambots. You need JavaScript enabled to view it.


text:
Aruparking ta mara pa negosha e CAO. E ta bay tin su costo caminda cu mester bay bek cu eseynan na hunta directiva y despues di esey tin cu yega na Gobierno pa wak si e ta wordo aproba, segun Teo Croes, director di Arubus/Aruparking. Si Gobierno ta bay pa e parti aki caba, den landsbijdrage, tin cu wak te unda cu por yega pa esey.
E prome paso pa wak kico ta deseo di sindicato STA y unda por yega cu nan. E area di hotel ta pendiente pasobra mester cambia e infrastructura, etc. Pero e area aki ta e parti cu lob ay genera e ganashi. Esey ta keda te ora cu e infrastructura keda cla full y no sa precisamente ki tempo esaki lo keda cla.
Segun Croes, dependiendo e cambionan cu pasa y probablemente por yega na algo, tin un espacio chikito.
Tin hopi cambio cu a cambia e business plan, cu a cambia varios forma cu a haci cu e entrada a drop, segun Croes.


text:
Yoga Zaragoza | Cursos, talleres y seminarios de yoga en Zaragoza
Cursos, talleres y seminarios de yoga en Zaragoza
metodologia yoga, yoga, yoga zaragoza, yoga lydia galdamez, yoga Manuel Morata, relajacion, asanas, karanas, talleres de meditacion, meditacion, seminarios, yoga monasterio estercuel, pranayama, respiracion, respiracion yoguica, meditacion, respiracion, curso meditacion, curso yoga, curso respiracion, iniciacion a la meditacion, iniciacion a la respiracion, iniciacion al yoga, aprender yoga, aprender meditacion, aprender a meditar, aprender a respirar, pranayama, respiracion, concentracion, mente, taller meditacion, taller respiracion, taller yoga, respiracion ujjayi, relajacion profunda, yoga nidra, taller yoga nidra, nidra, taller relajacion profunda, meditacion, relajacion, Swami Satyananda Saraswati, relajacion fisica, relajacion emocional, relajacion mental, taller relajacion, curso relajacion, sueño consciente, pranayama, meditacion, yoga, taller yoga, taller meditacion, taller pranayama, curso yoga, curso meditacion, curso pranayama, karanas, salutacion, asana, pratyahara, interiorizacion, dharana, concentracion, dhyana, meditacion
5786
page-template-default,page,page-id-5786,theme-stockholm,cookies-not-set,woocommerce-no-js,ajax_fade,page_not_loaded,,select-theme-ver-3.2.1,smooth_scroll,wpb-js-composer js-comp-ver-6.0.5,vc_responsive


text:
Sta Rosa Angels Vanddis a gana tur su kuater weganan te ainda den kampionato di sòfbòl femenino fast pitch dòbel A. E último viktima tabata The Fighting Team: 5-2. E kompetensia ta sigui awenochi, djasabra 19 di mei 2018, den Sabana Ballpark.
E kampionato 2018 ta keda organisá pa Curaçaose Softball Bond (CSB) i ta dediká na Pichingolo KIA/Nissan, ku a kumpli 45 aña di eksistensia.
Djaweps, 17 di mei, tabatin dos enkuentro den Sabana Ballpark. Sta Rosa a gana ku skor di 5-2 di The Fighting Team. Picher ganadó a resultá Janiska Franklin ku den 4 inen a pèrmití 2 kareda i 3 hit. Ela keda remplasá den di 5 entrada pa Leonella Elizabeth ku den 2 inen no a pèrmití kareda ni hit.
Pa Sta Rosa Angels a destaká na bate Kimberly Agard, Lyusska van ’t Kruys i Cyan Bernadina. Agard a dal 2 hit den 3 turno (3-2), miéntras ku Van ’t Kruys tabatin tambe 2 hit pero den 4 turno (4-2) i finalmente Bernadina tabata bon pa 1-1.
Den e otro wega djaweps Pichingolo KIA/Nissan a sigui ku su racha, ganando ku skor di 12-2 di Eagles Softex. Pichingolo a eksplotá den di 9 inen anotando 9 kareda pa amplia su ventaha di 3-2 pa 12-2.
E kampionato ta kontinuá awenochi den Sabana Ballpark ku dos enkuentro: Demolition Cartel NV vs Pichingolo KIA/Nissan i Sta Rosa Angels Vanddis vs Nos Tei Curaçao Office Supply.


text:
Diaranzon merdia a drenta informe di un accidente cu hende herida na e rotonde di Bubali, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e dama chauffeur di un Toyota Passo biniendo for di nort no a mira e brommer cu tabata tras di e auto cu a bira y a bay subi caminda dal e brommer. Debi na e impacto y caida e motociclista a resulta herida na su pia. Na yegada di e ambulans nan a atende e victima.
1 thought on “Na rotonde Bubali un chauffeur no a mira auto tras di brommer y a subi caminda dal e brommer”
-
Mester scirbi cos drechi si: Na rotonde di Bubali un chauffuer no a mira un BROMMER tras di auto…..etc.


text:
Hulpbestuurskantoor San Nicolas mester habri bek no mas tarda cu fin di februari
Ta conoci cu parlametario Alan Howell ta un di e personanan cu mas ta bringa na bienestar di San Nicolas y for di momento cu el a drenta Parlamento como representante di pueblo, el a bin talucha cu alma y curpa pa logra un miho desaroyo pa e parti pariba di nos isla.
Prome cu e pandemia a bati na nos porta por a mira cu despuescu a cera hulpestuurskantoor na San Nicolas, poniendo cu tur e habitantenan, specialmente nos grandinan, cu mester a haci uzodi e servicionan di impuesto, pago di awa y coriente, etc. brindaeynan, mester a bay te Savaneta pa haci esakinan.
Alan Howell a bringa pa habri e edificio aki bek y asina tur esnan di San Nicolas por a acudi eynan y haci uzo di e servicionan brinda un biaha mas.
Lamentablemente, ora Covid-19 a haci su entrada na Aruba y nos isla a bay den lockdown, a cera e Hulpbestuurskantoor akiun biaha mas. Contrario na e demas oficinanan di gobierno, esaki te dia di awe no a habri mas, poniendo e peso atrobe mas riba e habitantenan di San Nicolas, specialmente nos grandinan, pa bay te Savaneta pa haci nan respondinan eynan.
Pa tal motibo, Howell ta haci un peticion na Prome Minister atrobe pa haci tur loke ta na su alcance pa habri e servicionan di Hulpbestuurskantoor na San Nicolas. “Nos hendenan di paribano por wordo laga atras, nan tambe merece di conta cu servicionan di gobierno den nan districto.
HulpbestuurskantoorSan Nicolas mester habri bek no mas tarda cu fin di februari”, Alan Howell a expresa.


text:
Jetair ta trese yunan di tera kas bek
Jetair ta trese yunan di tera kas bek
Despues ku djamars 24 Maart 2020 pa motibunan diplomatiko fuera di nos alkanse ku nos
pilotonan a haña instrukshon di toren di kontrol na Sto. Domingo faltando 10 minuut pa aterisa
ku nan no por aterisa i mester a bira bek, djarason 25 Maart 2020 Jetair a logra ehekuta e “Relieve
Flight” i asina trese nos yunan di tera kas bek kual tabata tin algun dia pega na Sto. Domingo debi
ku nan buelonan di regreso ku otro aerolineanan a wordu kansela.
Jetair a ehekuta e buelo aki a petishon di pasajeronan i instansianan pa asina duna un aporte na
nos komunidat den e tempu difísil aki ku Korsou i hinter mundu ta pasando aden debi na e virus
COVID-19.
Jetair kier a gradisi departamentu di aviashon di Korsou (CCAA) i oficina di turismo (CTB) ku tambe
a duna nan aporte pa asina por e realisa e buelo aki.


text:
KRALENDIJK — Awe nochi melding a drenta ku lo mester ta tin un hòmber benta abou despues ku 2 tipo a kaba bringa kune banda di chogogo resort. Ainda no ta konosí kiko tabata kousa di e bringamentu, pero hende nan ku tabata laborando den e resort a bin i para e pelea i despues e 2 tipo nan a kore bai for di e sitio.
Polis tabata na e sitio pa atende ku e hòmber ku a haña sla mirando ku e tabata hasi basta fastioso pa mediko nan atende kune. Despues di unratu a bai ku e hòmber aki poli pa tratamentu mediko mas avansa mirando ku ela haña basta sla na altura di su kara i tambe pechu.
FUENTE: LIVE 99 FM


text:
O Dios, ya mi ta mi mes, mi curason ta trankil.
Mi ke canta y toca pa Bo.
Salmo 57:7
Cu dolor na nos curason, pero conforme cu Dios su boluntad,
nos ta anuncia fayecimento inespera den exterior di nos tata, abuelo, ruman, omo y mi pareha:
Ciro Ramon Marquez
Mayornan e.f.m.: Francisco y Baldomera Marquez-Orman
Na nomber di su pareha stima: Susana Vargas
Yiunan: Aldimar Marquez
Rohan Marquez
Eva Marquez y famia
Asha Lue-Laclé y famia
Angelo Almary y famia
Mescos cu yiu: Camilo y Ricardo
Rumannan: Elvira Orman y famia
Editha Marquez
Ingrid Mathilda-Marquez y famia
Thelmo Marquez y famia
Ida Tromp-Marquez y famia
Marva Solagnier-Marquez y famia
†Nelson Marquez, su famia
Esther Agustin-Marquez y famia
Gladys Sanchez Agudelo y famia
Swa- y cuñanan, sobrino- y sobrinanan, primo- y primanan, comer- y compernan, su ihanan.
Ex-coleganan di Seguro, miembronan di De Trupialen, miembronan di Bond di Judo y Karate, amigonan di Acrobacia, ex-integrantenan di diferente band y na Hulanda di su band MESA, grupo di presentacion di Remedi di Tera, Homeopatia y Oxi Plus, amigonan di partido RED y di Parlamento Hit 94.
Tanta- y omonan: Marquez, Orman, Schaarbaay, Rijna y respectivo famia
Tur otro famia y demas famia na Hulanda, Colombia, Corsou y Merca.
Cremacion a tuma luga den circulo familiar priva, segun deseo di e defunto.
Gradicimento: na un y tur cu di un forma of otro a mustra atencion y duna nos consuelo den e tempo dificil aki.
Invitacion: pa un Santa Misa na Pro Catedral San Francisco de Asis na Playa, diadomingo 18 di juli pa 7:00 pm.
Bo(so) presencia ta altamente aprecia.
Na nomber di rumannan Marquez-Orman y demas famia.


text:
Prostat
Prostat ta un klir den kurpa di hende hòmber. Prostat ta den parti abou di barika, e ta lora rònt di e tubo di orina. Ora un hende hòmber ehakulá, su simia ta sali den e líkido ku e prostat ta produsí. Por kousa problema di orinamentu ora e prostat krese òf bira grandi.
Ta konsehabel pa un hende hòmber ku a kumpli 50 aña hasi un chèkòp, ku ta inkluí un èksamen rektal, serka su dòkter un biaha pa aña. Ora un prostat hincha òf krese no ta probabel ku e kousa ta un kanser; mayoria di bia e kousa ta benigno.


text:
KRALENDIJK – E tim di futbòl femenino di s.v. Vespo ku ta Vespo Red Diamonds, djaweps atardi den presensia di direktiva i miembronan na Stadion Antonio Trenidad na Rincon, a bendishoná unifòrm nobo pa e ekipo. Tabata e presidente di S.V. Vespo, Sr. Edson Frans ku a bendishoná e unifòrm. Esaki tabata den kuadro di preparashon pa ta bon representá den e torneo Titans Cup 2020 ku a tuma lugá fin di siman tras di lomba den Stadion Kralendijk na Playa.
Nos ta deseá e ekipo tur pero tur klase di éksito.
Riba potrètnan momentu ku a bendishoná e unifòrm.
VESPO RED DIAMONDS A BENDISHONÁ UNIFÒRM
KRALENDIJK – E tim di futbòl femenino di s.v. Vespo ku ta Vespo Red Diamonds, djaweps atardi den presensia di direktiva i miembronan na Stadion Antonio Trenidad na Rincon, a bendishoná unifòrm nobo pa e ekipo. Tabata e presidente di S.V. Vespo, Sr. Edson Frans ku a bendishoná e unifòrm. Esaki tabata den kuadro di preparashon pa ta bon representá den e torneo Titans Cup 2020 ku a tuma lugá fin di siman tras di lomba den Stadion Kralendijk na Playa.


text:
Wega a cuminsa hopi tranquil unda tur dos team tabata studiando otro. Den e prome 5 minuut nan por a ripara un leve dominio di RCA unda Stiven Melchor y Jean-Luc Bergen ta los dos tiro riba keeper di Britannia Kendrick Dania pero sin peliger. Na di 10 minuut Britannia ta hanja un tiro liber unda bala ta wordo lora dilanti gol pero aki keeper di RCA ta sali malo pero sin consequencias. Na di 17 minuut referi ta anula un gol di RCA den posicion offside. Despues di e hungada aki por a ripara ku RCA a cuminsa domina e wega kada ves mas. Den un tremendo hungada di Stiven Melchor riba linja y lora e bala unda defensa ta bai den fout pero Juan Santos no a verwacht esaki y bala ta dal den sup echo pero bala ta bai direccion di keeper.
Despues di tanto dominio RCA a bin score e prome gol di wega. Un bunita hunagda riba linja entre Ronald Gomez y Stiven Melchor unda bala ta wordo lora net den pia di Erik Santos y esaki ta los un tremendo tiro riba gol y pone RCA 1-0. Despues di e gol aki Britannia a bruha un tiki y RCA a hanja mas chens pa aumenta e score pero asina mes halftime ta bai aden 1-0 pa RCA.
Den e di dos tempo por a ripara ku Britannia ta hasi dos cambio pa asina purba di cambia e wega y empate. Pero RCA no kier a laga kos aki pasa y subi veld desisivo pa kaba ku Britannia.
Ja na di 50 minuut Stiven Melchor ta anota su 12 gol di Campeonato un tiro duro den e korte hoek di e keeper unda e no por a hasi net nada. Britannia a hasi todo lo posibel pa recorta distancia pero den un contra ataque RCA a sa di aprovecha esaki y Killian Toro ta hasi un bunita accion individual laga defensa su tras y djis mishi e bala pa laga Ronald Gomez score e di 3 gol di RCA. Depues di esaki RCA a keda domina e wega por complete y asina kibra Britannia nan invicto di 8 wega.
Golnan :
31m. Erik Santos
50m. Stiven Melchor
74m. Ronald Gomez
Geel/Cora:
10m. Britannia (geel) Pheadrick Baromeo
45m. Britannia (geel) Jean Marc Farro
52m. Britannia (geel) Luis Estrada
55m. RCA (geel) Killian Toro
59m. RCA (geel) Erik Santos
63m. RCA (geel ) Jean-Luc Bergen
66m. RCA (geel) Cristian Sinisterra
72m. RCA (geel) Jeamir Howell
79m. Britannia (geel) Dannis Mozo-Diaz
85m. Britannia (geel/cora) Jean Marc Farro
89m. RCA (geel/cora) Killian Toro
Notice: Trying to get property 'post_status' of non-object in /home/futbolaw/public_html/wp-content/plugins/sportspress-pro/includes/sportspress/includes/class-sp-event.php on line 16


text:
Entrega di dokumento Memorandum of Foreign Trade Regime Curaçao na Minister Cijntje di Desaroyo Ekonómiko
Entrega di dokumento Memorandum of Foreign Trade Regime Curaçao na Minister Cijntje di Desaroyo Ekonómiko
Geplaatst op 11 October 2021 dor di Ministerio Desaroyo Ekonómiko
Kòrsou ta un stap mas serka di bira Miembro Independiente den World Trade Organization.
WILLEMSTAD – Djabièrne 8 di òktober 2021, Minister di Desaroyo Ekonómiko sr. Ruisandro Cijntje a risibí e asina yamá Memorandum of Foreign Trade Regime (MFTR). Presidente di Komishon Permanente pa Komèrsio Internashonal i Relashonnan Ekonómiko Internashonal, sr. Caryl Monte, a entregá esaki durante di un momentu seremonial. E dokumentu akí a bai pa World Trade Organization (WTO) na ougùstùs último, den kuadro di akseso di Kòrsou komo miembro independiente den e organisashon mas importante, ku ta atendé ku reglanan di Komèrsio Internashonal na Mundu.
Aktualmente WTO ta konsistí di 164 pais miembro. Segun e prosedura di WTO e miembronan akí ta bai repasá e MFTR di Kòrsou ku ta deskribí tur loke ta maneho-, lei- i regulashonan ku ta aplikabel na Kòrsou riba tereno di komèrsio, esta importashon i eksportashon. E MFTR ta e dokumentu di mas kompletu aktualmente di tur loke ta aplikando i lo bai apliká riba tereno di importashon i eksportashon aki na Kòrsou. E paisnan miembro – a base di nan komentarionan – lo indiká kiko mester tene kuenta kuné i unda mester adaptá, ta mas skèrpi of tin ku renobá maneho i/òf lei pa asina garantisá ku komèrsio ta transparente, hustu, étiko i balansá (e asina yamá ‘level playing field’).
E Memorandum of Foreign Trade Regime ta un esfuerso konhunto di un tim di profeshonalnan lokal ku pa mas ku un aña a traha huntu pa kompilá tur informashon, di forma ku WTO por sigui fasilitá e proseso pa Kòrsou su miembresia independiente. Profeshonalnan di MEO, Douane i tambe ekspertonan riba e tereno di Komèrsio Internashonal i Ekonomia, tantu paden komo pafó di gobièrnu, a kontribuí na e kontenido.
Durante di e último aña i mei, i tambe mei mei di e pandemia di COVID-19, mas di 75 ámtenar di diferente ministerio i organisashonnan ku ta forma parti di e kadena di komèrsio internashonal na Kòrsou, a risibí kapasitashon (di forma virtual) serka ekspertonan di WTO riba áreanan manera negosiashon, reglanan di origen, eksportashon i importashon di produktonan, servisio i propiedat intelektual. Minister Cijntje di Desaroyo Ekonómiko a gradisí tur esnan ku a traha riba e dokumento i ku tin hopi tempu ta trahando pa logra e meta akí. Segun minister Cijntje ta esensial pa nos sigui hasi tur loke ta nesesario pa Kòrsou su ekonomia logra bai dilanti. Kòrsou tin hopi reto i hopi barera. Mester sigui traha huntu pa kibra i pasa riba tur barera.
E trayekto pa miembresia independiente den WTO ta keda ehekutá pa e Komishon Permanente di Komèrsio Internashonal i Relashonnan Ekonómiko Internashonal instituí na Sèptèmber 2017. E ta un komishon multidisiplinario i tin un presidente ku ta independiente i eksperto riba e tereno. Banda di esei, diferente organisashon i ministerio ta enbolbí den e komishon permanente manera Ministerio di Desaroyo Ekonómiko (MEO), Ministerio di Finansa representá pa Douane, Directie Buitenlandse Betrekkingen di Ministerio di Asuntunan General (AZ), Ministerio di Desaroyo Sosial, Labor i Bienestar (SOAW), Ministerio di Salubridat, Medio Ambiente i Naturalesa (GMN), FTAC i Bureau Telecommunicatie & Post (BTP). Presidente di e Komishon Permanente ta e negoshadó prinsipal pa Kòrsou den WTO i tambe pa e Akuerdonan Komersial Bilateral ku paisnan den nos region.
Klek aki pa e historia tras di Kòrsou su aplikashon pa bira miembro di WTO.


text:
Manera cu esakinan yega vacunacion ta continua
ORANJESTAD, Aruba –07 maart 2021: Segun planificacion e segundo ‘batch’ di vacuna marca Pfizer mester ta yagando Aruba diamars dia 9 di maart. Manera a informa caba e segundo ‘batch’ aki lo fungi como segundo dosis pa esnan cu ya a ricibi nan prome dosis cu ta esnan trahando den cuido y nos adulto mayor 60+.
Manera cu e vacuna yega ta ranca sali dia 10 di maart cu vacunacion di e 12 personahenan cu tawata e promenan cu a ricibi nan vacuna dia 17 di februari. Vacunacion di e personahenan lo tuma lugar un bes mas na club Don Bosco na Noord. Riba e dianan 10 y 11 di maart tambe lo ta vacunando e personal di DVG nan segundo dosis. Dia 11 di maart ta cuminsa cu vacunacion di e personal di Dr Horacio Oduber Hospital esaki lo tuma lugar na hospital mes y tambe IMSAN San Nicolas lo ta vacunando nan empleadonan un bes mas. Pa locual ta dokternan di cas, nan ta programa pa ricibi nan vacuna diasabra 13 di maart na Centro Deportivo Libertador Betico Croes na Santa Cruz.
Si tur cos progresa manera eta planea, entrante dialuna 15 di maart lo cuminsa cu vacunacion di esnan den comunidad cu ya a haya nan prome dosis. Na momento cu cada persona a haya nan prome dosis nan a wordo notifica di nan segundo cita mesora sea via mail of den nan app na e icon di vacuna. Ta haci un apelacion na esnan cu a vacuna caba pa bolbe tira un bon bista riba bo segundo cita. Controla e orario y localidad hopi bon. Ta pidi colaboracion di comunidad pa acudi na e cita segun orario y localidad, tene cuenta cu ta rond di 11500 hende tin pa wordo vacuna y haci cambio por trece complicacion si hopi hende bay pidi esaki. Pa esnan cu tin cita despues di e orario di 5:30 pm e personanan aki lo wordo reschedule den e orario normal. Entrante diamars 9 maart lo por tuma nota di e orario nobo den e app of via email. Esnan cu a perde nan prome cita pa vacuna pasobra porta a tuma nota di esaki mucho laat, e personanan aki lo haya automaticamente un cita nobo cu tambe lo ta disponibel entrante diamars 9 di maart riba nan app of via email. Pa cu e segundo rond aki di vacunacion ta e meta pa vacuna mas liher posibel tur persona atrobe pa keda cla dentro di 2 pa 3 siman pa sigientemente prepara pa yegada di e tercer ‘batch’ cu ta programa pa yega den e siman di 29 di maart 2021 y cu lo fungi un bes mas como prome dosis pa demas dunadornan di cuido y adulto mayor 60+.


text:
E gobierno di AVP y Mike a gaña 8 aña pasa, ora nan a pidi boso voto, cu nan lo bay traha pa e pueblo. Nunca antes den historia di Aruba nos a conoce gobernantenan y parlamentarionan manera esunnan di AVP cu ta actua sin escrupulo. Pa 8 aña largo nan a suta nos pueblo cu tarifanan di awa y coriente haltisimo. Nan a gaña cu nan lo kita brandstofclausule, pero den forma astuto nan a sconde esaki den e prijs di coriente halto cu pueblo ta paga y cu tin miles di casnan sin awa y sin coriente awe den siglo 21.
Desgracia y decadencia
E gobierno aki a hisa prima di AOV y AWW te 15.5%, a hisa loonbelasting, a hisa BBO/BAZV te 3.5%, despues cu nan a gaña e pueblo cu nan lo bay elimin’e.
Mike Eman a viaha rond mundo pa 8 aña largo y asina a subi e debe di pais Aruba cu 100%. Di cada florin, 86 cen ta bay pa paga debe. Un berguensa ta loke e debacle financiero aki ta pa nos pueblo. Ta Hulanda mester a manda CAFT pa stop’e di sigui endueda nos pais.
Tur caminda na Aruba awe nos ta tende di e desgracia y e decadencia cu Mike y AVP a hinca nos pais aden. Pero Mike y AVP no sa otro ya cu e ladronicia y corupcion ta core den nan venanan, ora na 1986 hunto cu nan amigonan a duna e Mafianan Italiano un hala di garantia, hipotecando e futuro di nos hobennan. Nan a logra desaparece 50 miyon florin di e Fondo di Desaroyo San Nicolas.
Fiesta di Corupcion ta sigui
Mike su ruman Henny tin sentencia di e ladronicia aki riba su cabez. Prueba ta e sentencia den Corte. Ora nan a fia 2 miyon florin for di Interbank y despues laga FCCA, placa pa construi casnan di pueblo, paga pa esaki. Te dia di awe nunca e placa aki a ser paga bek door di e rumannan Eman. Prueba tin di esakinan. Awe e corupcion y malversacion di placa di pueblo ta sigui y tambe e manipulacion cu e companianan cu ta trahando riba e expansion di Hospital, Green Corridor y Watty Vos Boulevard. Tur ta proyectonan PPP cu te ainda Mike y AVP no por splica pueblo con lo bay paga esakinan den e proximo 25 añanan. No por otro ya cu e mentalidad di Mike Eman ta “wie dan leeft, wie dan zorgt”.
Relaciona cu e desaroyo di e caso di Minister Paul Croes y e ontheffingen, si e biaha aki Ministerio Publico sigui haci su trabao bon, lo tin mas ministro di AVP cu lo ta rumbo pa KIA. Aruba ta anhelando pa porfin respira e aire fresco di bon gobernacion, etica, integridad, respet, honestidad y husticia social.